text:
SLOVENIE. Il belanç de Slovenie al Expo
Plui di un milion di visitadôrs (intal ultin periodi une media di 7.100 in dì) e 1011 aziendis che a àn vude la pussibilitât di presentâsi al public internazionâl e di inviâ contats comerciâi cun clients di marcjâts impuartants - ancje gnûfs, tant che Messic, golf Persic e Israêl - e cun grandis corporazions. A turni, lis regjons slovenis a àn vude la ocasion di presentâ lis propriis particolaritâts e atrazions turistichis a un numar simpri cressint di visitadôrs. La partecipazion slovene ae Expo 2015 di Milan e je stade duncje cence dubi un sucès e e à passât ancje lis spietis plui otimistichis de vilie.
I CONTIGNÛTS_La Slovenie si è presentade ae esposizion universâl cul sproc «I Feel Slovenie. Verde. Ative. Sane.» I contignûts principâi, preseâts pal mût interatîf che a son stâts presentâts al public, cirint di stimolâ ducj i cinc sens, a son stâts il sâl (cu la pussibilitât di cjaminâ sul famôs sâl di Piran), lis âfs (cun diviers i gjenars di mîl di nasâ), lis aghis termâls e minerâls, l’escursionisim e il cicloturisim e lis tecnologjiis verdis. Cun di plui, a son stadis disfrutadis pe promozion dal Paîs ancje ecelencis za afermadis a nivel internazionâl tant che i schîs Elan, i avions Pipistrel e la Postojnska jama.
La marche I feel sLOVEnia, visibile su dutis dôs lis bandis dal paveon e promovude ancje cun adesîfs a forme di cûr distribuîts al public, e va fûr de Expo rinfuarçade e cuntune ricognossibilitât plui largje.
UN DI CHEI plui VIVARÔS_Il paveon Slovenie al è stât, ancje daûr dal Corriere della Sera che lu à cjapât dentri inte sô top 4, un di chei plui vivarôs e cuntune animazion tant apassionante. A riprove di dut chest, ancje la sielte di dâ di fâ propit al paveon sloven lis premiazions e la fieste di sierade dal campionât mondiâl di balon di taule de expo, che a àn partecipât 64 formazions. Secont un scandai resint fat de agjenzie Mediana suntun campion di 326 personis, il 95% dai intervistâts al à conseât la visite dal paveon sloven a amîs e parincj, e cuasi l’86% al à decidût di lâ a visitâ la Slovenie. La plui part dai visitadôrs dal paveon sloven (80%) a son talians, cun daûr i francês. La famose “kremšnita“ (paste di creme) di Bled e je stade sielte cun di plui tra i 10 dolçs “di no pierdi“ ae esposizion universâl.
UNE IDEE BUINE_Secont lis principâls aziendis slovenis che a àn partecipât ae esposizion universâl par slargjâ il propri target, il Business Center che al opere intal ambit dal paveon sloven (une intuizion dal ministri pal disvilup economic Zdravko Počivalšek) al è risultât tant util. Al stes numar di contats cun esponents dal setôr economic e clients potenziâi di dutis lis parts dal mont si sarès rivâts, cence la Expo, in doi agns e a un cost tant plui alt. La aziende Lina Design (mobilie, cjadreis, taulis), par esempli, che e furnìs i propris prodots ancje a marchis talianis tant che Natuzzi, e à convinçût tancj paveons a doprâ i siei prodots e e à inviât contats che a podaressin puartâ a colaborazions a lunc tiermin, cun Sky Tv e Birra Moretti.
VIERS IL FUTÛR_Dopo la sodisfazion par vê fat un lavôr otim dal pont di viste dal marketing e de promozion turistiche e economiche, il voli al è cumò za orientât al futûr. Pe fin di Otubar si spiete la decision dal guvier su la partecipazion ae Expo 2017 in Kazakistan (diviers a augurin une presentazion de Slovenie in colaborazion cu la vicine Cravuazie), ma si pense za ancje al 2020, ae Expo di Dubai intai Emirâts Araps. ❚
Tjaša Gruden


c: text/html

text:
Menu principale:
"Il passât al conta"
LA SEDULA
Una sera di un meis di ottobre, Nane Dal Sal e sio om Titut a son sus ju a ciasa di SHulit par udà Lusie a netà le panolis da le fuees come ca si usava in ta ch’el timp.
Grums di panoles, grums di ciacares, grums di ridades e l’opera e il lavor a seva indevant a la svelta.
A Titut a j era vignuda set e a ji dis a Nelut:
“ dami una gota di aga piciul”.
Il nini ubbidient al implena la jacia nel cialderin e glilu da cencia nequargisi che dale panoles a era colat denta un fil di “barba”.
Titut al si è nequart nome quant che l’aveva bivuda e ormai a gli steva sint iu pal cuel.
A la tacat alora a movisi sula ciadrea, a sbuffà; dopo al si è alciat e a gli ha dita ala femina:
“Nane, sin via !”
Ce vivo chesta sera mostro di om, chi simiais un’anima in pena ?”
“No aio bivut una sedula !!!, Nane ti prei sin su a ciasa che in vinciaquatri ores io i sarai muart, dami pena e inchiostri chi devi fa testament!.
“ Supo, no satu che in chesta stagion le sedules a no sirin ; a vegnin four nome cul’afa d’estat.”
“Ma, io i l’hai iududa cui gnei voi, e mi sint besa brusà la bocia dal stomit!”.
Nane a ha duvut cuntentalu e a è suda a toli ciarta e inciostri par cal fasesi testament di dut ce cha’al veva ingrumat e cal nu saveva ce fa; ma in che sera a nu le riuscit a butà iu una riga di tant ca gli tremava la man.
La femina, a furia di discors, e sopradut cun t’un bicierin di sgnapa a è riuscuda a calmalu e a mandalu in tal liet.
Il di dopo in sir par Trep duciu a savevin che Titut aveva mandat iu una sedula.
Tanciu a ridevin e qualchi d’un a gli pareva besà di sintì il bot dal’agonia; ma la maggioranza a compativa la pora Nane e a no savevin cemò cha faseva a sopportà che cros di om.
Il dì dopo, dopo cena visin al camin, al stava inciamò spetant il mal di pansa ca no vigniva.
“Nane, dami un bicierin di sgnapa!”.
“ Ma nancia una lagrima! Contentaivi di che di ieir di sera!”.
Dut incavolat a si è mitut il gaban e a le sut sula strada par Siaio.
A Palut all’incontra il Sior. Toni Di Zilie:
“ Salve Toni! “.
“ Bundì Titute, in dulà chi sis?”.
“ I voi l’assu dal Pin a bevi un decim !.
“ Ma sivo mat a si in sir in che qundisions?”.
“ Parcè mai Toni?”.
“ I sis malat e caric di fievra, dula sivo in che cundisions?”.
“ Infatti mi sint i brivis davor la schena “.
“ Vi prei Titut, tornait a ciasa; silait direttamenti in tal liet e fasivi da qualchi ciosa dalla vuesta femina che no sis in cundissions da si a tor pal pais!”
Titut al torna indavour e al va a ciasa e cencia passà par la cusina al va direttamenti in tal liet.
Nissun a lu veva iudut.
A passava il timp e Titut a nu tornava; a era vignuda ora di cena e di Titut neancia l’ombra.
Alora Nane a gli dis a so fies:
“ ades silait una par Trep, una par Lenodis e una par Siaio e batit dutes le ostaries.
Se nu lu ciatais, guardait ben tai fossai che nol seti colat cioc”.
Le sovines an fat come che gli veva dita so mari, ma tornin da be soles: no l’era stat in nessuna osteria; nissun lu veva judut.
Nane a sirava par la ciasa disperada!
A va su in ciamera par serà i scurs e al iot sio om dut cuiert e sudat!
“ Oh che il Diaul a vi puarti! I sis pesu di un canai…a son ores che sin a cerivi dapardut e vo i sis u chi!
Fosse stada vera che sedula i l’avvessin fata finida una volta par dutes!
E lui:
“ A Nane Nane, tu sos dura e ciativa, ce posio di di bon di te? Parsin il Sior. Toni Di Zille al si è nequart che ieri malat, plen di fievra e tu a cigami e dimi che nu vevi nuia!”.
Pasades quarantavot ores e judut che la colica a no rivava, Titut al si ha mitut il cour in pas.
Il rimedi diseva lui, a era stada la sgnapa che al veva bivut in che sera; di sigur a era stada tant fuarta da fa crepà la bestia.

robotstxt: allowed

filter: keep


text:
Mi perdonaran Bindo Chiurlo e i amîs de Filologjiche se mi soi permetût di cjapâ un tocut dal cjant musicât di Arturo Zardini e gambiândi il finâl de strofe.
Sì parcè che Marilenghe e je une definizion che mi va strente parcè che je une peraule cjamade di un significât aulic e leade ai afiets: la lenghe che la mari e trasmet ai fîs. Tant che pe lenghe furlane chest principi al è deventât cussì fuart che si identifiche ta cheste etichete.
Par secui e je stade cussì, ma tropis maris tal nestri passât resint no àno rot chest automatisim in non di une modernitât provincialote par sfrancjâsi des "cjadenis dal passât", rapresentadis ancje de lenghe furlane viodude come un simbul dal mont contadin?
Par spiegâmi, mi ven incuintri Pieri Pauli Pasolini che intune poesie al scriveve une des frasis che plui mi son restadis iniment: «i no plans parsè che chel mond a no'l torna pi, ma i plàns parsè che il so tornà al è finit». Une ciclicitât naturâl che par gjenerazions e veve tramandât chel mont in maniere automatiche, aromai si jere rote. E chest lu faseve vaî.
Vuê, ancje se tai nestris paîs si sint a fevelâ par furlan forsit mancul di une volte, par furtune la Cussience dal valôr de nestre identitât, che la lenghe furlane e je il so spieli plui evident (no l'unic), e sta cressint. Lu confermin lis percentuâls di adesion al insegnament de lenghe furlane a scuele, cuasi che i fîs di îr, vuê gjenitôrs che no ur è stade insegnade la "Marilenghe", no vuelin fâ il stes erôr e a domandin a lis istituzions di fâ ce che no ur àn fat lis lôr maris. Stes discors par chei di difûr che la lôr lenghe mari no je il furlan, ma che rivâts chi dispès a vuelin imparâle.
Ve alore che o scugnìn rindisi cont che nol baste afidâsi a chel automatisim che par secui al à fat in maniere di passâ la lenghe furlane di mari in fi. La domande che vuê o vin di fâsi e je "la lenghe furlane, la nestre identitât àno un valôr?" e chest valôr, mertial di lâ indevant? O vin di sielzi cun Cussience la rispueste e se cheste e je un «sì»... che tu cressis lenghe furlane!
Mi perdonaran Bindo Chiurlo e i amîs de Filologjiche se mi soi permetût di cjapâ un tocut dal cjant musicât di Arturo Zardini e gambiândi il finâl de strofe.


text:
venerdì 1 gennaio 2016
Periodic-mensîl di informazion e culture sul cont de minorance celtiche
dai Ladins de Furlanie. Edizion par cure de associazion “Union Scritôrs Furlans”
L’indis di natalitât in Friûl-Vignesie Julie al è ai minims storics. In cinc agns, dal 2008 al 2013, al è calât inmò di passe dîs ponts in percentuâl, secont i dâts dal Istat elaborâts dal Ires Fvg. La curve e tocje il mancul 4,2 par cent se il confront al è tra il 2013 e l’an denant. A cambiâ al è ancje il profîl di chei a decidin di vê un frut: nuie matrimoni pai gjenitôrs di un piçul su trê e e cres la etât des gnovis maris.
Dal 2008 al 2013 in Fvg si son contâts oltri mil frutins in mancul (esatementri il 10,4 par cent, un fenomen inmò plui marcât tra lis copiis furlanis (mancul 12,7 par cent a Gurize che al à lis percentuâls plui altis). Inte stesse dade di timp la cuote dai gnûfs nassûts cun almancul un gjenitôr forest e je passade da 21,7 a 23,7 par cent e chê cun ducj i doi i gjenitôrs forescj dal 16,6 al 17,4 par cent.
In sumis a nassin simpri mancul fruts, e di maris cuntune etât simpri plui alte, di norme sore i trente agns. Si maridisi di mancul e, dât unic e inedit, a son in câl ancje i nassûts di almancul un gjenitôr forest. Cussì lis scunis a restin simpri plui vueidis e si sierin i ponts nassite intai ospedâi, viôt juste apont il câs ultin di Latisane. Intai ultins cuindis agns, par altri, il numar dai fruts nassûts chenti al è stât “sostignût” da gjenitôrs forescj. In fats, tal 1999 i nassûts di almancul un gjenitôr forest a rapresentavin il 6,8 par cent dal totâl e chei cun ducj i doi i gjenitôrs forescj il 3,5 par cent. Tal 2013, come che o vin displeât denant trat, lis percentuâls a son incressudis dal 23,7 e dal 17,4. In conclusion, si po dî che in cheste dade di timp i nassûts di almancul un gjenitôr forest a son cuadruplicâts, mentri chei cun ducj i doi i gjenitôrs imigrâts a son incressûts di cinc voltis. Vuê in Fvg, scuasit un frutin su cuatri al à il pari o la mari, se no ducj i doi, di nazionalitât divierse di chê taliane.
Par chel che al inten lis copiis mistis, lis maris forestis a son soredut rumenis, marochinis e polachis, mentri i paris forescj a son tal ordin, albanês, marochins e rumens. Romanie, Maroc e Albanie si confermin i principâi paîs di citadinance ancje tal câs che i gjenitôrs a sedin ducj i doi forescj.
Si divente maris simpri plui tart e cheste e je la cause principâl dal fuart câl des nassitis. In particolâr inte nestre regjon lis maris cun mancul di 25 agns a rapresentin il 9,5 par cent dal totâl. Chês cun plui di 40 agns a son il 8,5 par cent. Se par altri, si considerin dome lis maris furlanis, il 6,3 par cent al à
mancul di 25 agns ae nassite dal prin fi, il 10,2 par cent al à fintremai plui di 40 agns. Vâl a dî che o sin in presince di un câl demografic impreteribil. E no si viodin, almancul tal imediât, des inversion di tindince, viodude ancje la alte percentuâl di disocupazion zovanîl e il persisti de crisi economiche.
La demografie nus presente numars e statistichis, ma nô o scugnì fâ ancje cualchi resonament oltri lis cifaris. Di famee par esempli si fevele pôc, e pûr e reste inmò la jone de societât, ancje se, a dî la veretât, a zirin ancje ideis diferentis. Ma nô o sin tradizionaliscj e o tornin a bati sul concet che la famee e je un element fondamentâl de nestre societât. De societât e de comunitât furlane.
Epûr, osservant ce che al è daûr a sucedi in Friûl-Vignesie Julie, al ven di domandâsi ce pês che a àn lis politichis pe famee e cuâl futûr che e puedi vê la nestre regjon se si va indenant fasint tais invezit di sostignî e judâ economichementri cui che al acete la sfide di meti al mont dai fîs.
Ae fin di Dicembar 2014 il “Comitât Maris e Paris dal Friûl-V.J.” a àn consegnât in Regjon trê mil firmis par domandâ che al vegni ripristinât il bonus bebè pai nassûts dilunc il 2014, un pas essenziâl par judâ lis copiis, considerât che dal 2008 in ca si contin mil nassitis in mancul. Une bataie ae fin vinçude. Ma nol baste.
Vuê chel che la Regjon e met in cjamp pes fameis al è dabon pôc, il minim. Par cuintri, un bon intervent al è il contribût par judâ a paiâ lis retis pe frecuence dai nîts de infanzie, pai servizis integratîfs e i servizis sperimentâi logâts sul teritori regjonâl; altris formis di sostegn economic interessantis a son i contribûts par comprâ i libris di scuele e pal traspuart public. Ma par fâ in mût che une copie si sinti serene tal meti al mont un frut dut chest nol è bastant: bisugne invezit pontâ suntune politiche fiscâl che e privilegji lis fameis cun plui fîs e e sburti i aiûts regjonâi in cheste direzion.
No esist une formule magjiche par salvâ la nestre societât, ma a esistin il bon sens e la voie di cambiâ in maniere radicâl lis cjossis mantignint al centri la famee, radiis e pont di riferiment de nestre comunitât furlane. Ce che al covente al è plui coragjo di metisi ducj insiemit ator di une taule par resonâ sul tant invocât ben comun, se a cualchidun inmò i interesse, naturalmentri. Bon An Gnûf 2016 a ducj Voaltris! (tarvos)
Ladins dal Friûl pag.2 – Zenâr 2016
DAL TIMÂF A LA LIVENCE
Eletrodots e arogance di Stât
Biel che i industriâi a tornin a proponi la linie Würmlach-Somblât
Al jere di spietâsal. Pal eletrodot Udin-Redipuie, l’iter al è tornât a partî. Daspò il stop al cantîr decretât dal Consei di Stât che tal mês di Lui al veve anulade la autorizazion concedude a Terna par un vizi di forme di un dai parês concedûts dilunc il timp domandât pe racolte des autorizazions necessariis, ai 12 di Novembar stât ministri dal Svilup economic al à dât l’ausvais a chel che al ven definît “procediment di rideterminazion”. Il tananai de arogance di Stât al à tornât a metisi in vore.
Cemût che si ricuardarà, a esprimisi in maniere negative intai confronts di cheste opare e jere stade la Soreintendence dal Friûl-V.J. che e veve judicât l’eletrodot masse di dam pal ambient. Ma po chest parê negatîf al jere stât superât dal pronunciament dal ministri dai Bens ambientâi e culturâi che, su la fonde des resons puartadis indenant di Terna su la impussibilitât, in ogni câs, di evitâ dams ambientâi significants, ancje fasint passâ sot tiere lis liniis, al veve dât il so parê favorevul. Dut câs a judizi dal Consei di Stât chel parê nol jere stât motivât in maniere adeguade. Cussì al veve acolzût i ricors e fermât i lavôrs.
Daûr dal gnûf pronunciament lis “pleris dal palaç” a àn tacât a sunâ la lôr musiche, subite slargjade des televisions e dai gjornâi: “L’eletrodot Udin Ovest-Redipuie al è indispensabil par risolvi il pericul di interuzions de corint de rêt eletriche furlane, formade di dôs solis liniis a 380 KV e vieris dai agns 70/80, a front dai consums che a son plui che dopleâts intai ultins trente agns. L’investiment – e sosten simpri Terna -, al rive a 110 milions di euros, e al smire a fâ sparagnâ oltri 60 milions di euros ad an graziis ae aumentade sigurece dal sisteme eletric, ae pussibilitât di aurî corints tal forest e ai minôrs coscj pes impresis e pai citadins”. Dutis buinis resons, al vignarès di pensâ, ma chest nol po justificâ lis devastazions ambientâls e la mancjance di rispiet des regulis, viodût che une linie di cuarante chilometris, suntun teritori dut plan, e podeve benon jessi fate passâ sot tiere, cence grancj dams e in massime sigurece. Considerât, par altri, che sun chê trate alì al passè bielzà, naturalmentri sot tiere, un oleodot.
A chest pont l’iter aduncje al torne a partî, ma nissun al po dî se ae fin si varà il vie libare o mancul par lâ indenant cui lavôrs. Tant al dipent dai gnûfs parês che a vegnin domandâts, scomençant di chel de Soreintendence, e da eventuâi ricors che a podaressin vignî depositâts di cui che, di simpri, si opon ae realizazion dal eletrodot e al domande, se propit chest al scugne jessi realizât, che al vegni fat passâ sot tiere.
A dispiet des declarazions sunsurosis rivadis daûr la sentence, no ’nd è riferiments intes comunicazions ai azioniscj dal ricors che Terna e à puartât in Cassazion. Ricors che al è stât efetivementri presentât, ma che nol po rivuardâ il merit de vicende: al po dome cirî di dimostrâ che inte sô sentence il Consei di Stât al è lât oltri lis sôs competencis. Cuestion, par altri, no sempliç di definî. “Terna, tal so ricors, e à metût dentri ancje dai no pertinents riferiments al presumût pericul di une delocalizazion de Danieli di Buri, che dut câs in chest contest a semein dome une mercantîl azion di propagande – al displee Aldevis Tibaldi, leader dal Comitât pe vite dal Friûl rurâl -. Chest ricors – al va dilunc inmò Tibaldi - e je une mosse par plaidî i interès pai cuai e opare Terna”. I ricorints si son costituîts part civîl come denant dal Consei di Stât, in maniere separade i sindics e i privâts par no messedâ i interès publics cun chei privâts. Al merte sun chest cont memoreât che i comuns che si son oponûts al eletrodot a son chei di: Basilian, Listize, Mortean, Pavie, Palme, Trivignan e S. Vît de Tor. Mentri il “Comitât pe vite rurâl dal Friûl” al difint i interès di passe 250 impreditôrs agricui.
Di chel che si capìs, invezit, Terna e smire cumò a altri. Cussì di fonts risiervadis si è savût che simpri Terna e veve vût cûr di domandâ al premier Matteo Renzi un decret sanatorie, ma il president dal Consei nol è stât gran di cheste opinion. Cussì cumò Terna e sta lavorant par fâsi concedi une autorizazion “ex novo” dal ministeri pal svilup Economic. Une procedure di sigûr fint achì no trasparint (no si sa cualis che a son lis “integrazions” presentadis, dal moment che l’eletrodot al è bielzà costruît par une buine part e partant al reste ben pôc di ce integrâ) e che al lasse in bocje il savôr amâr di une “trabossigne romane” cun chei ambients ministeriâi che, secont la sentence dal Consei di Stât, si son za prestâts timp indaûr par “vualivâ” la no legjitime autorizazion ae costruzion dal eletrodot.
A chest pont, daûr la resinte mosse dal ministeri dal Svilup economic, la bataie e torne a imboreçâsi, cemût che al jere facil proviodi. Podês fuarts che a vuelin colonizâ il Friûl pal propi interès cuintri abitants e comuns de Basse Furlanie che si batin cuintri une inacetabil devastazion ambientâl.
Daûr de “buine gnove” rivade sù di Rome sul cont dal eletrodot Udin Ovest-Redipuie, al è vignût fûr un comunicât stampe de bande de Associazion dai industriâi de Provincie di Udin. “Il fat che la Comission europeane e vebi confermât tra i progjets prioritaris di interès comun l’eletrodot Würmlach-Somblât nol sorprent par vie che cheste opare e rientre tra i colegaments energjetics transfrontalîrs che la Ue e promôf par favorî la stabilizazion dal marcjât eletric. No sorprent nancje la posizion de Regjon di contrarietât ae soluzion des entimis par aiar”. Cheste in struc la note buride fûr dal president di Confindustrie Udin, Matteo Tonon. In sumis i industriâi no si rindin e a tornin a bati sul claut de realizazion di cheste opare. Pat fortune che de Austrie a àn bielzà dit e ripetût che chel eletrodot alì nol va fat, parcè che lôr al ambient e ae salût i tegnin.
Batais di retrovuardie al disarà cualchidun, che a son cuintri il progrès, la incressite economiche e la creazion di gnûfs puescj di lavôr. Batais sacrisantis cuintri i “podês fuart”, che a operin dome par speculâ e insevâ i propis interès. Cun chestis ideis o stin devastant e distruzint la tiere, lassant in ereditât une clime di velens, di incuinament e di miserie pai nestris fîs e nevôt. Cundut achel, Bon An Gnûf 2016 a ducj Voaltris, soredut in pâs e in salût! (renzo balzan)
Ladins dal Friûl pag.3 – Zenâr 2016
CRONICHIS DI CHENTI
CoopCa: vendûts un biel pôcs di supermarcjâts
Ma al reste il probleme fondamentâl dai esubars
Damâr – Un passaç di fonde de vicende CoopCa, che e à cessât di esisti cui 31 di Dicembar, al jere chel de aste pe vendite dai supermarcjâts e des buteghis presints tra la nestre Regjon e il Venit, che a fasevin part dal patrimoni societari. Tra colps di sene e tratativis di aste al rialç, tal studi dal nodâr Lucia Peresson, di Udin, miercus 25 di Novembar a son stadis viertis lis bustis cu lis ufiertis rivadis par 22 negozis, par un rigjavât totâl di circje 13 milions di euros.
Avonde sodisfats i licuidadôrs, Paolo Rizza, Giovanni Sgura e Roberto Pittoni, che a vevin cjapât in man lis brenis de aziende dopo che il cda al jere stât metût de bande, parcè che i numars a àn pandût che “e je lade miôr di ce che si pensave”. In fats, oltri ai zigants CoopNordEst, Alì, Centro Commerciale Discount e Despar, a dâ un sostegn impuartant al bant e je rivade, a sorprese, la Ortofrutticola Cervellin di Udin, che e à cjapât sù cinc supermarcjâts. Ma a son stâts ancje trê dipendents di CoopCa che no àn volût rindisi e si son metûts in zûc cu la volontât di tignî vierts dai ponts vendite che se no a jerin destinâts a restâ sierât. Daspò cheste prime fase a restavin di vendi inmò 14 ponts vendite, oltri naturalmentri al magazen e al centri servizis di Damâr.
Dificil rivâ a induvinâ cetancj puescj di lavôr che a podaran jessi salvâts, parcè che par scuasit dutis lis cessions a restin inmò di definî i acuardis sindacâi, che naturalmentri a smirin ae massime tutele dal personâl. Da une valutazion di massime i licuidadôrs a stimin che si podarès tratâ di uns 300 lavoradôrs, su 639, che a viodaran confermât il lôr puest di lavôr. Mancul de mitât se dut al va ben. Par ducj chei altris, magari cussì no, la casse integrazion straordenarie e larà indenant fint al mês di Avrîl cu ven.
Insiemit pe sodisfazion sul cemût che a son ladis lis robis, al reste dut câs l’amâr in bocje ai dipendents che si son butâts inte aventure de auto imprenditorialitât, une partide no sempliç di par se stesse, dulà che a son stâts lassâts dibot di bessôi. “La cuestion e je, - al displee Angelo Verde ex dipendent de buteghe di Cassola che al à cjapât sù il negozi di Villorba (chei altris doi negozis cjapâts sù dai dipendents a son chei di Cittadella e di Pontebe), cun vot dipendents e tante voie di lâ indenant, - no dome la naturâl pôre par un avignî inciert. Ma la scjarse poie e il disinterès dât di viodi par nô di cui che nus veve imprometût aiût e sostegn”. Chei di Confcooperativis, in fats, no àn mantignût ce che a vevin imprometût. A judâju, in fin, a son stât i stes licuidadôrs dal faliment di CoopCa. Ma dal sigûr chestis situazions no àn zovât al inviâsi di altris iniziativis di cheste sorte, che magari a varessin podût recuperâ altris negozis restâts cence compradôrs.
Come che o vin sotliniât tal sot titul di chest articul, a chest pont al reste il probleme fondamentâl ai esubars, che a son tancj, almancul 346. Dutis lis acuisizions a puartaran cun se une riduzion dai dipendents dai sengui negozis, parcè che, àn palesât i imprenditôrs interessâts, “i ponts di vendite di CoopCa a vevin coscj di gjestion, massime par chel che al inten il personâl, masse pesants di sostignî”. A chest pont a scugnin intervignî sedi i sindacâts che la Regjon, parcè che une cualchi soluzion bisugne rivâ a tirâle fûr, pene une ricjadude pesante sul tiessût economic e sociâl dal teritori, che di par se stes al è bielzà in soference.
In fin al reste simpri in pins il probleme dal prestit sociâl, di tornâ ai trê mil socis par une sume complessive di 26,5 milions di euros. Par cumò al è stât imprometût che a vignaran tornâts mieçs bêçs, che no son tancj ma al è simpri miôr di nuie. Ma la delusion e je stade grande e une fin cussì indade pe CoopCa nissun no le varès mai pensade. Cheste e je stade une sconfite pe Cjargne interie e pe sô gloriose cooperazion. (mateu di prun)
Weissenfels: il destin al reste plui che mai inciert
Tarvis – A son jentrâts in siopar ai 4 di Dicembar stât i 86 dipendents des Açaiariis Valcjanâl (ex Weissenfels di Fusinis). La decision e je stade cjapade come conseguence di un ordin de direzion, che e dipent de Pewagg, societât austriache che di doi agns in ca e gjestìs il stabiliment, di disvuedâ il magazen. Un proviodiment che i lavoradôrs a àn ritignût une vore grâf. Ae assemblee che si è davuelte inte stesse zornade, al è intervignût ancje il sindic di Tarvis, Carlantoni, (il comun al è proprietari dai mûrs de fabriche) par puartâ ai lavoradôrs la solidarietât de interie comunitât de Val Cjanâl.
La decision de Pewagg no je plasude parcè che e je stade metude in vore pôcs dîs prime de scjadence dal contrat di afit. Il fat al è che il stabiliment al à di jessi tornât funzionant ad in plen, partant e mancje ogni clarece su ce che al podarà sucedi in a vignî. Intant, il camion che al veve di puartâ vie il materiâl in Austrie al è tornât a partî vueit.
Amâr destin di cheste storiche fabriche che, fint ae fin dal ’900 e jere stade une leader mondiâl inte produzion di cjadenis pe nêf: po, par colpe dai smembraments, i passe tresinte ocupâts a son calâts a mancul di cent, limitant la produzion aes solis cjadenis tecnichis.
Il stabiliment intant al è stât tornât a consegnâ ae curadore falimentâr nomenade dal Tribunâl, o sei la dotore Paola Cella, che è varà di bandî la aste par definî la cession de aziende. La normative, juste apont, e proviôt che cheste e vegni tornade ae curadore come che e jere stade consegnade, partant la iniziative dal siopar e veve la smire di preservâ il patrimoni aziendâl.
Il bant de aste al varès di jessi publicât in curt, biel che la stesse e podarès davuelzisi za intai prins dîs dal 2016. Oltri ae stesse Pewagg, ancje il zigant japonês Kito al sarès interessât a cheste aziende. Dut câs viodarìn cemût che e larà a finîle, ma lis preocupazions sul a vignî di cheste fabriche storiche de Val Cjanâl dabon no mancjin. (mdp)
Ladins dal Friûl pag.4 – Zenâr 2016
DOCUMENTS
Pasolini in Friûl al fâs inmò pôre
Pasolini al fâs inmò pôre, al reste un tabù, almancul pe Universitât di Udin che (robis di no crodi) no à intenzion di intitulai la sô Scuele Superiôr, o sei la super facoltât di ecelence. E semee une storie di altris timps, almancul di za fa vincj o trente agns cuant che bisugnave fâ i conts cul tant che il poete di Cjasarse nus veve lassât intes diviersis centis dulà che si jere esprimût, de leterature al cine, de sagjistiche al gjornalisim antagonist, che al segnà la fase conclusive de sô vite dulà che al jere deventât un testemoni dal scandul, cussience di un popul che nol viôt i propis mâi, puartant a livei cetant alts il grât de sfide e dal riscjio.
Al coventave dal sigûr dal timp par fâ comprendi e assimilâ une materie cussì intrigose (ecessive in maniere volude, e pûr necessarie par disvelâ e demistificâ la evidence), oltri a une esistence mai ipocrite e rivade insom in maniere tragjiche. Il Friûl, inte sô complessitât, nol aparive sul imprin pront a dîsi ad in plen patrie di elezion di chel om copât su la splaze di Ostie. E a semeavin ancje justificabilis lis posizions cautelosis di cui che, di front al interogatîf sul cemût ricuardâ Pasolini, al sugjerive sieltis prudentis fint scuasit a une cidine censure.
Il probleme si presentà tal 1997 cuant che finalmentri Udin al tornâ a vê un teatri come cu va. Zîrs di bolzare e discussions cence fin su la intitulazion che, a un ciert pont, no podeve trascurâ Pasolini, dal cuâl si jerin ricuardâts i vincj agns de muart intune clime che e scomençave a morestâsi intai confronts de sô memorie. Ma po, cence inviâ nissun scjas di sorte, la sielte si indreçà suntune trancuile soluzion, o sei su Zuan di Udin che, come che si sa, al fo un valent architet, oltri che pitôr, ma che cun ce che al sucêt dentri vie di un teatri nol centrave propite gran.
Al vignì preferît lui forsit pal detai che chel non di art al puartave la origjine udinese, furnint une soluzion pratiche par indicâ une citât dulà che si davuelzin spetacui.
Nuie Pasolini aduncje, al cuâl a spietarin la intitulazion di altris teatris dal teritori, cemût che al è sucedût a Cervignan, inte piçule Midun e naturalmentri inte sô Cjasarse. Ma alc tocjave pûr tirâ fûr parcè che la toponomastiche (o sei la art dai nons di dâ aes stradis e aes placis) no je materie banâl: e je anzit ativitât inte cuâl une citât e cîr di esprimi une anime, une storie, un afiet. Udin partant al pensà di rimedeâ dedicant a Pier Pauli Pasolini un viâl in costruzion, che par agns al jere restât sierât jessint il colegament in cors di opare tra il stadi Friûl e il centri, fint ae taronde cun vie Martignà. Su la tabele al è scrit “Viâl Pier Pauli Pasolini, poete furlan”.
E podarès semeâ une sielte ridutive, ma che pûr simpri e va daûr al destin riservât in gjenar a tancj personaçs de culture furlane. Par esempli vait a cirî vie Pre Josef Marchet o vie Pre Checo Placerean o viâl Tizian Tessitori. Buine ricercje! Nissun sfuarç invezit par Renzo Valente o Aldo Rizzi, che inmò no son propi.
Ma tornìn ae universitât, che cumò e po disponi dal bielissim Di Toppo Wassermann (che al cjape dentri palaç Garzolini), restaurât cun grande maestrie. Un pont di riferiment splendit par docents, students e ancje citadins, viodût che alì si davuelzin, graziis ae colaborazion cul ateneu, frecuentadis conferencis cemût che al sucêt in chestis setemanis cui incuintris dedicâts a Dante.
Cumò bisugne cjatâ un non di lustri di dâ ae sede che al è il svant de Udin universitarie e, a rigôr di logjiche, no dovaressin jessi dubis su la sielte. E invezit no.
Ve tornâ a vignî fûr dal passât lis vieris fantasimis e i tabù. Pasolini? No graziis, e semee jessi la sconciertant rispueste.
Inmò une volte, come che dispès al sucêt des nestris bandis, la cjosse plui sempliç e divente un osteôs afâr di Stât.
Tra i nons in bal al è ancje chel di Tina Modotti, ae cuâl agns indaûr il Comun al veve titulade stranementri la cussì clamade galarie fotografiche, rigjavade dal Marcjât dal pes, ma no (come che al podeve jessi scontât) la cjase dulà che e je nassude in Borc di Preclûs.
Pasolini al lassà scrit tal test che al è po deventât une sorte di testament: “Il mont al rive simpri a integrâ i eretics, par esempli cu lis beatificazions...”. Dedicantji la Scuele Superiôr, no si cor par nuie chest riscjio jessint invezit un inteligjent at di justizie viers il maiôr inteletuâl che, che al plasi o che nol plasi, al è passât des nestris bandis e che achì al à vivût a lunc lassant oparis fondamentâls, al centri di ricercje e studis academics. Une Universitât, che e rapresente la plui impuartante istituzion culturâl dal Friûl, e scugne savêlu ricognossi, se no e finìs par dâ reson e ce che il stes Pasolini al veve denunziât fint tal ultin: “O vin une culture di sedentaris, ducj compagns fra lôr, ducj integrâts. L’Italie dal pont di viste culturâl e je aromai une provincie”. (paolo medeossi – test tirât fûr dal “Messagero Veneto” dai 18 di Novemar 2015 e po voltât par cure de redazion)
Misteri : I ausi zirà in alt i vui / su lis piqis secis dai lens, / no jot il Signour, ma il so lun q’al brila simpri imens. / Di tantis robis q’i sai / i ’n sint tal cour doma una: / i soi zovin, e vif e ignorant / cu’ l cuarp q’al si cunsuma. / I stai un moment su l’erba / dal rivâl, tra i lens nus, / po’ i çamini, e i vai sot il nul / e i vif cu la me zoventût. (Pier Pauli Pasolini – poesie tirade fûr da “Il Stroligut” , vignût fûr tal 1945 de Stamparie Primon di San Vît)
Ladins dal Friûl pag.5 – Zenâr 2016
JOSEF MARCHET: I GRANCJ OMS DAL FRIÛL
Zuan Francesc di Tumieç: pitôr di grant talent
Intes sôs oparis la fuarce e la creativitât di un artistit unic
Cemût che si à vût bielzà iniment l’orientament culturâl dal Friûl viers lis corints umanistichis, par efiet de dominazion veneziane, nol à incuintrât, ae fin, cui sa ce resistence. Distudade chê cualsisei svintade di gjermanesim che si jere fate sintî fint ae mitât dal Dusinte, tra il sucessîf dâsi di volte di patriarcjis talians e forescj e tra lis continuis lotis che a travaiarin la nestre tiere intai doi secui daspò, nol veve cjapât cuarp un altri model avonde individuât di culture locâl, che al ves podût contrastâ la gnove clime. Al semee invezit che une indurant resistence si sedi palesade tal cjamp plui propriementri artistic e che dome il sflandôr dal Rinassiment lu vebi stravuelt, in maniere definitive, dilunc il Cinccent.
No si àn elements bastants par deliniâ cun precision i caratars de art furlane inte ultime dade di timp de ete patriarcjâl: de architeture e de sculture nus son restâts monuments cierts e significatîf daspò i domos di Glemone e di Vençon, oltri a fragments di pituris opare di anonims o, plui dispès, opare di mans forestis. Intes cjartis dal timp, par altri, si puedin tirâ fûr i nons di une numerose rieste di pitôrs paisans, che a àn operât tra il Tresinte e il Cuatricent, segn che in Friûl no mancjave la richieste de lôr opare.
Un fat degn di note, ancje pal so frecuent ripetisi inte nestre Regjon, si scuvierç za intai prins riferiment di archivi rivuardants i pitôrs furlans: il prin fra di lôr, dal cuâl o cjatìn ripetût il non, al è un Nicolau di Marcuccio di Glemone (1327-1359), che al ve doi fîs pitôrs, Zuanut e Francesc; e Zuanut a sô volte al ve trê fîs che indi continuarin la profession. Di un Lenart pitôr a Glemone si cognossin inmò trê fîs parimentri pitôrs: Zuan, Antoni e Pieri, operants sul scomençâ dal Cuatricent. L’udinês Domeni clamât “lu Domine”, de cui ativitât e je restade cualchi testemoneance, al ve parimentri un fi pitôr di non Nato. Fi di un pitôr, Batiste Schiavone, al fo ancje Piligrin di S. Denêl. E inte istesse maniere il grup dai cussì clamâts Tumiezins al fo metût adun di pitôrs e artiscj in parintât tra di lôr.
Tal grup dai Tumiezins si vûl meti dentri ancje Zuan Francesc del Zotto di Soclêf, che al amave firmâsi “Zuan Francesc di Tumieç”, ma che nol ve nuie in comun cun chei altris e che al emerzè come une potente personalitât a part: cence confront la plui indipendent, fuarte e interessant di chê ete. De ativitât artistiche di Zuan Francesc o vin cualchi informazion documentarie e cualchi date; de sô formazion e des sôs vicendis biografichis, invezit, no si sa dibot nuie di precîs. Nassût, si presum, viers la mitât dal Cuatricent da un Odorì-Danêl di Soclêf, lu cjatìn a operâ in Friûl e in Cjadovri dal 1482 al 1510.
I siei critics, cun ustinazion, a àn cirût di scuvierzi intes sôs pituris elements che a permetessin di colegâlu aes corints talianis (padoanis e fintremai toscanis) dal timp: scuasit che a coventassin par justificâ une valutazion positive inte opare dal artist. Un sigjîl nazionâl in sumis! Di chê altre bande e sarès cjosse intrigose individuâ une scuele o un maestri di oltri lis monts. Al è une vore plui crodibil invezit che al vebi imparât ce che al jere di imparâ intune cualchi buteghe di paîs, dulà che a jerin presints, cu lis tradizions locâls, influencis todescjis e sugjestions talianis; e che il superament dal lôr comun livel e la afermazion de propie individualitât e sedi stade efiet soredut dal so caratar e dal so grant talent. Cence altri i fatôrs fondamentâi de art di Zuan Francesc a son nordics: decîs graficisim, tipologjie caraterizade in maniere marcade e vigôr espressîf des musis, monumentalitât des figuris, impostazion cromatiche sclete e plui leade ai valôrs locâi che ae orchestrazion gjenerâl de intonazion complessive. Se po o zontin ciertis particolaritâts tecnichis – come la ustinade fedeltât ae decorazion gotiche, l’ûs di contornâ in ros (cfr. Dürer), i cjavêi ondâts o riçots a striaduris paralelis (cfr. Pacher e i Tirolês), o pûr concetuâi come la rapresentazion dal demoni secont i modei todescs-flamants (cfr. Lochnere e Bouts) e ciertis composizions narativis vicinis a contemporanis Carintians (cfr. Thomas von Villach), si puedin capî lis perplessitâts dai critics nostrans usâts a considerâ i modei dal Rinassiment talian come universalmentri superiôrs in assolût.
I prins lavôrs di Zuan Francesc, dai cuai si vebi notizie, a son dal 1482: si trate di cierts afrescs realizâts su la façade de glesie di Vivâr, che a son lâts pierdûts tal 1820 cuant che la glesie stesse e vignì ingrandide; e des decorazions tal coro di S. Nicolau dal Cumieli. Altri sôs pituris, realizadis tal 1484, a son ladis invezit pierdudis. Nus restin invezit, in part ritocjâts, i afrescs de glesie di San Antoni di Barbean (Spilimberc). Dal 1493 e je invezit la decorazion de plêf di S. Martin di Soclêf, che e da di viodi, tal artist, une energjie cromatiche inmò contignude, inte ricercje de unitât e de armonie cromatiche.
La totâl manifestazion de vitalitât e de fantasie, de potence dramatiche e de plene autonomie artistiche di Zuan Francesc si cjatin intai afrescs di Provesan (1496), dulà che la grandiose Crocifission, che e ocupe dute la parêt di font, e je di un vigôr e di une espressivitât che ti cjol il respîr. Achì il pitôr si è ad in plen bandonât ae foghe de sô ispirazion, lant a sfidâ ancje la critiche dal timp cun coragjosis libertâts, che a palesin in lui un totâl possès dai propis mieçs.
Oltri ai afrecs, Zuan Francesc, muart tal 1510, no nus à lassât che dôs temparis di secondarie impuartance; une piçule Madone che si po viodile inte Galarie de Academie di Vignesie e la pale di S. Martin inte za vude iniment plêf di Soclêf. Di une pale di altâr pe confraternite di S. Lenart di Glemone o cjatin testemoneance intun contrat dal 1510, ma nol risulte che la opare e sedi mai stade realizade. (Josef Marchet – da “Friuli: uomini e tempi” / test ridusût e voltât par furlan par cure de redazion)
Ladins dal Friûl pag.6 – Zenâr 2016
DAI FATS E DE CULTURE
DES TIERIS LADINIS
Une riviste che e riscjie di vignî sierade pe mancjance di finanziaments
Al è vignût di resint il numar 2/2015 de riviste “Ladin!”, buride fûr par cure dal Istitût Ladin de la Dolomites di Borca di Cjadovri. Numar che si vierç cuntune letare dal diretôr responsabil (oltri che diretôr dal Istitût Ladin) Ernesto Majoni Coleto, dulà che si denunzie la pussibil fin di cheste esperience. In fats Majoni al scrîf: “ Chel che o prossumavin, purtrop al è deventât realtât. Tal Progjet finanziari de Leç 482/99 dal 1/6/2015 al 31/5/2016, pe cuâl o stin operant, e nancje par doi progjets sucessîf, no son rivâts sostegns finanziaris ae nestre riviste. Chest numar di “Ladin!”, il vincjesim tierç de sô storie, al è stât partant realizât aurint ai ristrets “fonts propis” dal Istitût, ma dal 2016 lis risorsis esternis ai Progjets no bastaran plui, e si dovarà capî ce fâ di cheste publicazion. O crodìn che al sedi un pecjât parcè che, fint dal 2004, si è cirût di difondi – cun passe 1600 pagjinis – une autentiche “enciclopedie” dal savê de int di mont, di storie e culture ladine, zovantsi di circje 60 cualificâts contribûts sientifics e di ricercje, 90 “Fregores de cultura” sui plui diviers argoments, centenârs di tescj di poesie, prose e teatri intes varietâts dal teritori e ancje tantis recensions di libris e mostris consideradis di rilêf pe nestre int. Di cumò indenant dut chest al podarès jessi dome un ricuart”.
O sin aes solitis: si va dilunc a taiâ i fonts pes minorancis, si sta disvuedant di ogni valence e di ogni significât la fondamentâl L.N. 482/99, che cence une dotazion finanziarie adeguade no vâl dibot nuie. Se po lis minorancis si cjatin in Regjons, come il Venit juste apont, che di chescj problemis no ur interesse nuie di nuie, la situazion e devente inmò plui intrigose. Di chescj aspiets achì e cjape la dade la nestre condurant oposizion al progjet de macro-regjon dal “Triveneto”, une entitât dulà che la atenzion pes minorancis e sarès nule, dulà che lis diviersitât etnichis e culturâls a vignaressin, come che a disin jù par Rome, “asfaltadis”. A son aspiets dulà che parsore bisugne resonâ, par podê organizâ une resistence culturâl che nus salvi dai “asfaltadôrs”. Sergio Cecotti, cemût che di resint o vin publicât sun chest sfuei, nus à metût in vuaite, e nus à visât che la bataie no sarà a fat sempliç.
Passant a chest numar de riviste, inte prime sezion, chê dedicade ai articui sientifics, di particolâr interès nus semee il contribût di Gianpietro Ponti sul cont de metude in vore di progjets pe realizazion di une “Toponomastiche Ladine in Provincie di Belun cun segnâi stradâi bilengâi”. In fats a partî dai prins agns Doi mil, la Provincie di Belun, in colaborazion cul Istitût Culturâl Ladin de la Dolomites, si è impegnade intune rieste di progjets in teme di tutele e promozion de toponomastiche ladine, realizant par 35 comuns la segnaletiche stradâl verticâl bilengâl cun diviersis soluzions.
Si è tratât di conservâ e mantignî vitâl une part dal patrimoni culturâl locâl, ma ancje di progredî rinovant. La novitât e je stade il fat in se di palesâ e valorizâ lis particolaritâts linguistichis dal teritori, come ancje la creazion di regulis di trascrizion unitariis. E inmò, un prin tentatîf di unificazion de imagjine dal slargjât teritori che al va dal Agordin al Cumieli. Dut chest aurint ai fonts de leç 482/99. Naturalmentri vuê che cheste leç e je simpri di plui disprivade di fonts, ancje i progjets par slargjâ la toponomastiche bilengâl a vegnin slaifâts. A ogni bon cont alc di impuartant fint cumò al è stât fat.
Inte seconde sezion “Fregores de cultura” nus à incuriosît, pe sô someancis cu la realtât de Cjargne, il contribût di Francesco Pordon (de chi de la Zota) che al à par argoment il len (“Il legno è meraviglioso”). Al scrîf l’autôr: “ Il len al è maraveôs. Une considerazion si impon, osservant il caric imponent di nêf rezût dai cuvierts da vieris stai intai dîs che nus fasin sovignî lis grandis neveadis dai Unviers di une volte. La valence dai nestris carpentîrs tal creâ architeturis purtantis di tâl fate e jere dabon rafinade e e divignive di une esperience viere di etis, cressude dilunc tantis gjenerazions.
Par solit il lavôr di un carpentîr al scomençave cul rigjavâ i trâfs des tais di arbul, cuntun strument adat e ric di sapience: la manarie. Achì di nô si clamave “la manèra de scuarà”. O ricuardi di frut la opare di un “scuarador” di Zoldo, une vore ricercjât pe cualitât dai trâfs che a jessevin de sô pesante manarie, manovrade cuntune tecniche dal dut particolâr. Il so cantîr al jere daprûf dal riul Boite, ret de siee e de filande. La plante adate e jere stade puartade fûr dal bosc inte stagjon juste e ancje intant de lune juste. E vignive stagjonade cence premure, cun pazienzie e sapience. Dopo che i garzons a vevin poiât sui cavalets la taie, chest om al studiave dulà fâ passâ il prin tai, chel che al varès po condizionade dute la vore”. In sumis al semee di sintî a contâ lis storiis dai nestris menaus dal Incjaroi o ben di Trep. Timps, mistîrs e personaçs deventât aromai dome un ricuart.
Inte tierce sezion “Stories, poesies, teatre” o cjatìn plusôrs contribûts cun contis e poesiis intes diviers varietâts des localitâts de Ladinie Belumate. In fin inte sezion dedicade ae recesion di libris e merte segnalade la publicazion dal “Lunario Ladin” (Ampezzo - Oltrechiusa – Zoldo – Centro Cadore – Comelico - Agordino). Une vere e propie opare di 108 pagjinis cun vieris imagjinis in blanc e neri e a colôrs. Ogni mês dal almanac al rapresente un colôr de rieste colorade de culture materiâl e spirituâl des ints dolomitanis, vuê riscuvierte – se no cun nostalgjie – dal sigûr cun preseament e dispès cun amirazion se o considerin lis fadiis sopuartadis cun condurance, fede e inzegn des gjenerazion passadis, che a son stadi buinis di creâ lis premessis par un a vignî in miôr pai citadins de montagne. (edelweiß)
________________________________________________________________________________________________________________________
Patrie Ladine: Ladins Furlans, Ladins Dolomitans, Ladins Rumantsch
Ladins dal Friûl pag.7 - Zenâr 2016
INTAI PRÂTS DE CULTURE FURLANE
Mandi a Corrado Cecotto: neurochirurc e autonomist
Partigjan inte Osôf e tra i paris fondadôrs dal Moviment Friûl
Ai 25 Novembar stât nus à lassâts il professôr Corrado Cecotto, al veve 89 agns. Une vite, chê di Corrado Cecotto, spindude tra ambulatoris e salis operatoris, ma ancje tal studi e tal azornament (120 lavôrs sientifics publicâts). Di zovin lu cjatìn intes filis dai partigjans, cuant che al veve a pene disesiet agns, e po inte politiche, cul Moviment Friûl.
Insiemit cul fradi Zuan di un an plui grant, Cecotto si zontà ai osovans a Pielunc, dulà che al cjatà il professôr Zuan Batiste Caron (Vico), che al deventarà deputât. Tal in prin al fasè il puarte ordins ma po, viers la fin de vuere, al à fat part de Brigade Rosselli, metude adun di osovans e garibaldins insiemit. Daspò la liberazion lu cjatìn a sfilâ cun chei altris partigjans in Zardin Grant a Udin e po ae cerimonie de consegne des armis. “O ai consegnât la mê pistole – al contave Cecotto – e mi soi metût daurman a studiâ”.
Intai agns Sessante ai impegns dal ospedâl si zontarin ancje chei politics. Tal 1966 Cecotto al fo tra i fondadôrs dal Moviment Friûl, cul professôr Toso, l’avocat Franceschinis e pre Checo Placerean. Po a rivarin Fausto Schiavi, Gjno Di Cjaurià, Zuanfranc Ellero, Zuan Nazzi, Cornelie Puppini e pre Pieri Londar. Tal 1967 e rivà la innomenade “Mozion dai predis”, che e podeve fâ cont su 529 firmis e che e metè in agjitazion “chei dal Palaç”. Intant a stavin cjapant pît lis manifestazions dai students par otignî une Universitât autonome a Udin. In chê dade il professôr Cecotto al tignì une conference al Rotary a sostegn de istituzion di une sezion de facoltât di Midisine, distacade di chê dal ateneu triestin. Tal 1968 (al jere president dal Moviment Friûl Fausto Schiavi) il professôr Cecotti si candidà pal consei regjonâl, dulà che in fats al vignì elezût parie a Fausto Schiavi e a Gjno di Cjaurià. Un vêr sucès, che no si ripetarà plui par nissune liste autonomiste.
Al veve dai siums Corrado Cecotto e ju à realizâts ducj. Lui, che al jere dal 1926, vuarfin di pari e cressût a Buie intune famee con pocjis pussibilitâts economichis, al decidè che al sarès deventât miedi cuant che al jere dome in cuinte elementâr. E in fats al fondà la Neurochirurgjie tal ospedâl di Udin tal 1961.
Ultin di sîs fradis, Corrado Cecotto ae etât di dîs agns al viodè cui compagns di scuele un filmât intitulât “Viaç intor dal çurviel” dulà che si contave la storie di un malât salvât graziis a un dificil intervent chirurgjic. Chê esperience lu cjapà cetant e si tramudà in curt intun progjet di vite. Cun grancj sacrificis, ogni dì in biciclete di Buie al lave jù a Udin par frecuentâ il liceu Marinelli. Po e rivà la vuere e la esperience de vuere partigjane. Ae fin al rivà cuistâ la maturitât sientifiche di privatist e al podè cussì iscrivisi ae facoltât di Midisine di Padue, dulà che si laureà. Venti vie al frecuentà la Cliniche universitarie dal professôr Belloni e al lavorà come aiût dai professôrs Quarti e Frugoni.
A Udin, prime di podê vierzi al Sante Marie de Misericordie la Division neurochirurgjiche, al scugnì lotâ no pôc, cuintri personis che a jerin convintis che chê Division alì no coventàs. “Nol fo facil – al contave il professôr – podê otignî une sale operatorie”, che e rivà in fin tal 1965. Po, tal 1976, la prime Tac e, daûr, la sezion di Nuerotraumatologjie e la Unitât spinâl. Daspò cuarante cinc agns di cariere, al le in pension a 70 agns.
Il professôr Cecotto al amave la sô tiere, si è batût pe sô incressi e il so impegn autonomist lu testemonie, ancje in moments che al podeve costâ. Lis dificoltâts incuintradis tal puartâ indenant i siei progjets a son une testemoneance di dut chest. Al jere dut câs une persone legre e di compagnie che al è rivât a otignî tancj impuartants travuarts graziis ae sô ustinazion e a tancj sacrificis.
(von zercläre)
“Glemone: îr vuê e doman”: e à tornât a vinci Alida Pevere
Glemone – Chei che a son cuintri il furlan a disin che la nestre lenghe si la impare e si la fevele in famee. Nuie di plui fals: il furlan si lu impare e si lu fevele a scuele, se no al è dibant sperâ che al puedi sorevivi inmò a lunc. Cun chest spirt za fa disenûf agns Tonin Costantin al à metût sù il premi leterari “Glemone: îr, vuê e doman”, dedicât al ilustri glemonàs pre Pieri Londar. Cun chestis intenzions in ducj chescj agns a son stât proponûts lavôrs pe scuele par furlan, pe sô didatiche, pe preparazion dai docents. In sumis une opare cetant meritorie.
Lis premiazions de IXX edizion di chest an si son davueltis, secont la tradizion, tal sore sere dai vot di Dicembar alì dal palaç de Comune. Inte prime sezions, chê dedicade aes contis pai fruts, e à tornât a vinci Alida Pevere, in fats cheste autore e à za vinçût chest premi cualchi an indaûr. Il secont premi al è stât invezit assegnât ae racolte di contis di Roberto Meroi. Tierç premi, a pari, pe tumiezine Eugenia Monego Ceiner e pe Scuele Secondarie di San Zuan.
Inte seconde sezion, chê riservade a lavôrs di didatiche pal insegnament dal furlan, il prin premi al è lât ae Scuele Secondarie Cantore, di Glemone. Il secont ae Scuele Primarie Mazzini, di Udin, il tierç ae Scuele de Infanzie di Dartigne. Inte tierce sezion, simpri dedicade a lavôrs pe scuele, il prin premi al è stât assegnât ae mestre Antonella Cucchiaro di Glemone, il secont ae Scuele Primarie di Çurçuvint, il tierç ae Scuele Primarie di Sudri.
Cemût che al à sotliniât il president de zurie, Roberto Iacovissi, e je stade cheste une edizion siore di partecipants, ben 23, e di contignûts e dut chest al fâs sperâ in ben pal a vignî. (red.)
Ladins dal Friûl pag.8 - Zenâr 2016
SCRITÔRS E LIBRIS IN MARILENGHE
Gnovis Pagjinis Furlanis – XXXIII/2015
Un altri numar de riviste de Union Scritôrs Furlans
Ae fin dal mês di Novembar stât, de stamparie Moro di Tumieç, al è vignût fûr l’ultin numar de riviste leterarie, a cadence anuâl, “Gnovis Pagjinis Furlanis – XXXIII/2015” buride fûr come simpri par cure de Union Scritôrs Furlans.
Trentetrê agns di presince tal contest leterari e culturâl dal Friûl a son tancj. Cuant che si è inviade cheste trate, tal 1982, par mert di Agnul Pitane che le à volude e fondade, la nestre realtât e jere dal dut divierse, sedi sul plan culturâl che, soredut sociâl. Si viveve, in chê volte, inmò inte clime dal dopo taramot, si asedave inmò chê arie di rinovament che chel tragjic acjadiment al veve inviât. Ma e jere une clime positive, si veve denant dai vôi i paîs risurîts, il Friûl al veve vinçude la bataie di fonde dal otigniment di une propie universitât autonome. Ancje in cjamp leterari il vivôr al jere significant, cussì dongje dai autôr bielzà innomenâts nons gnûfs si son zontâts tal contest leterari di chenti. Mert ancje de istituzion di premis leteraris, come il San Simon di Codroip, juste par vê iniment il plui innomenât. In sumis si pensave e si lavorave in positîf. Po invezit, massime daspò il doi mil, tantis cjossis a son cambiadis, problemis gnûfs a son vignûts indenant, la presince dai migrants, tantis fabrichis e buteghis che a sieravin lassant cence lavôr cetancj di lôr, ancje chenti. Se o lin a scrusignâ dut chest inte gnove produzion leterarie furlane dut chest lu cjatìn, cun doi autôrs in prime file, ma che magari cussì no no son plui cun nô, Gianni Gregoricchio e Franco Marchetta. Il fat po che un arlêf di Marchetta, Stiefin Serafini, al vebi vinçût la ultime edizion dal za vût iniment Premi San Simon, al è un aspiet cence altri une vore positîf.
Si à dite di Agnul Pitane, fondadôr de riviste, oltri ae Union Scritôrs Furlans, dal cuâl tal passât 2015 a colavin i dîs agns che al è vignût a mancjâ, e juste par cheste reson la jentrade di chest numar e je dedicade a chest personaç, promotôr culturâl, poete e scritôr di grant rilêf. O cjatìn cussì scrit tal articul di jentrade: “Insiemit cu la Union dai scritôrs, simpri Agnul, al veve volût fondâ ancje cheste riviste, o sei “Gnovis Pagjinis Furlanis”. La publicazion a cadence anuâl, oltri a jessi il spieli de ativitât puartade indenant de USF, e voleve ancje jentrâ tal dibatiment culturâl e sociâl dal Friûl. Di chê volte a son vignûts fûr trentedoi numars, e dut ce che di significant al è comparît sul cont de leterature e dai scritôrs furlans, par furlan, dal Friûl lu cjatìn testemoneât intes pagjinis di cheste riviste”.
Daûr, simpri su chest personaç, al ven il contribût di Gotart Mitri “Il Friûl di Agnul”. Gotart, leât a Agnul di une lungje amicizie, al scrîf: “La poesie di Agnul e je poesie di amôr dulà che al pant la sô sensibilitât plui fine, intun coinvolziment totâl”. E plui indenant: “Cualchi volte e je un berli scuasit disperât, une preiere incorade che i ven dal font dal cûr par chê la sô pueme lu meti in stât di vivi. Se la poesie di Agnul si le pues calcolâ poesie idiliache par ciertis figurazions di paisaçs, e pant elements autobiografics e introspetîfs, sì cun malsigurecis sui destins dal mont, ma ancjetant cu lis sigurecis apaiants, sepûr dopo passadis conturbiis (Un Istât – Inovâl “...i ài vût cognizion dal amôr / daspò di vê sufiart”), intal sintiment cuintrigambiât par la “Joane pradine”. Cussì i doi lûcs, i siei santuaris, l’amade Joane e il Friûl, mediant de poesie e de lenghe, a deventin insom i lûcs catarchis, i lûcs de liberazion ultime di Agnul”.
Di Agnul, in fin, inte riviste e je stade publicade la conte “Vivi a Codroip” e trê poesiis tiradis fûr de racolte “Lis paveis di Plasencis” (1992).
Interessant ancje il contribût che par chest numar di “Gnovis Pagjinis” al propon Luzi Perès (che si è zovât par altri de colaborazion di Celestino Vezzi). Si trate di une ricercje sul repertori lessicâl che pre Antoni Beline al doprât tal so innomenât libri “Siôr Santul”. In efiets in chel libri, come che nus pant Perès, si cjate une vere e propie miniere lessicâl di mûts di dî, metaforis, espressions che a fasin riferiment a situazions e a compuartaments cjapâts de vite cuotidiane e di popul. Un furlan rampit, gjenuin, di savôr popolâr. Lant po a lei la tabele prontade di Celestino Vezzi si dacuarzisi che pre Antoni al jere verementri un soremestri come scritôr. Un model che al merte di tornâ a jessi let fûr par fûr, parcè che alì si impare simpri alc di gnûf, ma soredut a scrivi par furlan come cu va.
Altris contribûts di chest numar a son opare di Roberto Iacovissi (“Domeni Zannier: persone, art e furlanetât” - Riflessions su la ultime opare “Cjavêi di lûs”), di Renzo Balzan (Plodn in Friaul / Sapade in Friûl) e il redazionâl (“I setante agns de “Academiuta di Lenga Furlana”). Di segnalâ ancje che inte part risiervade ae publicazion dai “Documents”, o cjatìn doi intervents, di Gianfranco D’aronco e di Sergio Cecotti, sul teme simpri momentôs de difese de nestre “autonomie speciâl”. Insom invezit si po cjatâ publicât il document prontât dal Comitât 482 ae ocasion de vignude chenti dal sot-segretari pes minorancis, Bubbico.
____________________________________________________________________________________________________________
La schede: PP.AA. Gnovis Pagjinis Furlanis - XXXIII / 2015 , Union Scritôrs Furlans, Tumieç 2015,
pp.55 .
“Ladins dal Friûl” Diretôr responsabil : Renzo Balzan - Reg. Tribunâl di Tumieç n. 123 dai 09.03.98
Redazion : 33028 Tierç di Tumieç - V. Dandolo16 / tel. 0433/43696 / e-mail : ladinsdalfriul@gmail.com
F.I.P. (fotocopiât in propi) a Tierç di Tumieç (Ud) V. Dandolo 12 pes Edizions “Union Scritôrs Furlans”.
La publicazion e ven spedide es Bibliotechis dal Friûl, es Istituzions Culturâls Ladinis des provinciis di Bolsan, Trent e Belun, e a ducj chei che a mandin la lôr libare contribuzion doprant il C.C. bancjari nr.19162 dal “Banco di Brescia” (Filiâl di Tumieç) - codiç IBAN: IT50H 03500 64320 0000000 19162
Chest gjornâl inte sô version online si lu cjate tal sît : http://ladinsdalfriul.blogspot.it
Publicât cul sostegn de Provincie di Udin – L.R.24/2006 art.26
Iscriviti a: Commenti sul post (Atom)


text:
La setemane che si cole
La conte dal ors, o ben: Pordenon furlan o no furlan?
Par un tant daûr de leç la lenghe furlane a Pordenon e jere "presinte in maniere tradizionâl e significative".
Daûr di chescj proviodiments il comun al à ancje domandât e vût une cierte cuantitât di finanziaments.
Se chest al è vêr, la decision dal Consei Comunâl a pene cjapade mi somee ilegjitime: par dimostrâlu o calcoli che une leç di tutele di une lenghe e je compagne di chê di une specie animâl o vegjetâl o di un ben artistic.
Se si fâs une leç di tutele dal ors e un comun al jentre te zone di tutele al vûl dî che l'ors li al è, e duncje chel comun al cjape finanziaments par tutelâlu.
Po dopo cuntune evoluzion legjislative, in plui dai finanziament, pal comun a son ancje cjamis e impegns di cjapâsi sù: ve che a chest pont il Comun al declare che nol vûl jessi dentri te zone di aplicazion, par vie che no i conven plui.
Ma se intal so teritori i ors a son, al scuen tutelâju daûr de gnove legjislazion: che i plasi o che no i plasi i ors a àn i lôr dirits.
A chest pont tancj aministradôrs di Pordenon mi rispuindaressin che di ors (e di furlans che a fevelin par furlan) te lôr citât a son agnorums che no 'nd è... e par cualchi aspiet al à reson. Ma se e je cussì i ents che a àn finanziât il comun di Pordenon fin cumò (Stât, Regjon...) a varessin di domandâ indaûr i bêçs dâts fin cumò, par pôcs che a sedin, fale che no si dimostri che il furlan, a Pordenon, al è estint propit tai ultins sîs mês...
Par altris considerazions su chest argoment... com482.blogspot.com
Costa Brava
Un miniviaç di gnocis di doi dîs, a viodi l'Empordà, che simpri mi plâs tant, e la Costa Brava, un dai tocs di Mediterani plui varis e plui biei, ancje se tantis voltis menaçât o sassinât de speculazion edilizie.


text:
Si
è tignût a Tromsø, in Norvegje, il tierç congrès dai popui
natîfs de regjon di Barents là che a jerin rapresentâts sei i
cuatri stâts che si dividin cheste aree de Europe setentrionâl, ven
a dî Norvegje, Svezie, Finlande e Federazion Russe, sei i trê popui
natîfs che a vivin alì, o sei sami, veps e nenets. Tra i risultâts
dal congrès si à l’acuardi tra i cuatri stâts par finanziâ in
maniere continuative e avuâl il grup di lavôr internazionâl dai
popui natîfs. Intant de riunion però no son mancjadis lis critichis
pai pidiments che lis autoritâts russis a vevin metût ai delegâts
des comunitâts indigjenis che intal Setembar stât a vevin di lâ a
New York pe conference mondiâl dai popui natîfs. Une vicende che, a
àn rispuindût i rapresentants rus, e je za al centri di une
investigazion che i siei risultâts a saran comunicâts al Consei pai
dirits umans de ONU.
Font:
Barents
Observer,
05/02/15


text:
Bretagne: acuardi par incressi la visibilitât de lenghe in politiche
I Verts a son il prin partît a sotscrivi il pat “Ya d’ar brezhoneg” proponût dal Ufici pe lenghe bretone (Ofis ar brezhoneg) par sburtâ l’ûs de lenghe proprie de Bretagne intes aministrazions publichis e intal rest de societât. L’acuardi al è stât firmât ai 19 di Setembar cu la partecipazion dai rapresentants bretons e francês dal partît. Cun chest pat, i Verts si impegnin lavorâ par valorizâ il breton inte lôr struture interne e inte comunicazion esterne. In Bretagne, duncje, il partît al sviluparà in forme bilengâl dut il so materiâl (de cjarte intestade al sît internet, de comunicazion interne e esterne aes tabelis dai lôr uficis), al sburtarà i siei dipendents a partecipâ a cors par imparâ la lenghe bretone o par miorâ la lôr capacitât di doprâle, e al lavorarà par poiâ lis iniziativis a pro de lenghe intes aministrazions locâls là che al è presint cui siei rapresentants.
Font: Ofis ar brezhoneg, 19/09/08


text:
I venezians a disin che in Friûl "se magna ben e se beve meio". Se lôr lu an capît al sarès ore di fâlu capî a chei ch'a no lu san. Digjitait furlan dissal Dree sul Furlanist.
Po ben, da vêr furlan zence diu, o sarès plui cristian dal pape so no fos bielzà plui dal Romanin:-) (Ch'al mi perdoni ma a ere masse buine par lassâle da bande:-)
.
Jo, come duç. Cuant ch'a si ame a no viôt che lis regulis dal cûr.
Duncje cê?
Juste un biel prodot furlan ch'o ai cjatât sul marcjât di Ferrare dôs setemanis indaûr:
Une marmelade di pêrs fate in cjase da une dite furlane. Il gust al somee a une compote di pêrs. A si sint che il sugar achi a nol si cjate come tes marmeladis industriâls. Achi, il savôr al é chel de frute ma sa us plâs plui sucarât o podês zontâ il sucar di besôi, ansit, so sês un
viziât dai Mac Donalds o podês ancje meti il Ketch up. Ce schifo, Sêso mats?
No, ma so sês juste un furlan o une furlane di gust, di mâri o di pâri e soredut di cûr o scuignîs provâ a cirî chiste delizie di Al fruit-di Zanetigh di san Piêri al Nadison (Juste là, di chê altre bande de strade:-), zence lâ a Ferrare a viodi le cjamare di Lucrezia Borgia.
Le etichete aé fate in cjase ancje chê: Cun l'ordenadôr. Segno che dut al é artigjanâl.
Cuant ch'a si compre alc ch'a si ame, a nol bisugne mai disi trop ch'a si a paiât e so sês brâfs o no mal domandais.


text:
Mostro di un lôf.3 coments Publicât da il crot il sabato, agosto 23, 2008
Vuê o fâs jo come il brâf furlan e o conti un dôs robis sul spetacul di îr di sere dal Teatrin dal Rifo a Sant Zorç di Noiâr.
O ai puartât a viodilu ancje il me fi plui grant parcè che si tratave de dopleadure dal vîf di un pôcs di cjartons animâts di Berto Lôf. A viodilu a saran stâts almancul un cent e cincuante di lôr, cussì che a àn scugnût zontâ un pocis di cjadreis: int di dutis lis etâts, zovins e vecjuts, di chei che son lâts fûr cun chê di là a cjapâ un pôc di fresc ai plui piçui che di solit a chê ore a son za a durmî e che a si son gjoldûts un grum il spetacul, (ancje chei che cui nonos a fevelavin par talian).
La traduzion dai tescj e jere di Paoli Patui e prin di scomençâ e je stade lete une sô curte ma biele presentazion cun cualchi riflession su la disfide che e je il tradusi e su la elasticitât che lis lenghis veris a mostrin cuant che passant di une a chê altre si àn di lâ a cirî lis peraulis justis par tignî il significât vêr al di là de traduzion leterâl.
Po dopo al è partît il prin episodi che al è stât mandât prime par talian e dopo dopleât dai atôrs par furlan fasint capî la dificoltât, la bravure e disin ancje la professionalitât che e je daûr.
Si è lâts indenant cun altri cuatri, cinc episodis e, intant che i fruts (e i grancj) a ridevin o ai amirât il biel mistîr che al è daûr ae bravure dai atôrs.
Viodude la dificoltât a cjatâ robe par furlan par fruts al sarès biel che il materiâl metût adun o produsût de Rai al fos metût a disposizion su Internet e che al fos pussibil comprâ i DVD.


text:
Al siere lenghe.net1 coments Publicât da il crot il martedì, gennaio 26, 2010
Si ferme lenghe.net che al è stât un dai sîts storics de Internet furlane.
Tal ultin editoriâl di Anna Bogaro si pues lei la storie di cheste impuartante aventure dal mont gjornalistic furlan.
Se di une bande si viôt la strache, la amarece ancje polemiche e la delusion di Anna, di chê altre si cjate la promesse di tornâ "in curt in vore cuntune altre muse, une altre struture e altris obietîfs, simpri su Internet".
Jo che di spes o soi passât par di là a viodi se e jere cualchi gnove, cuntun pocje di malincunie, o ringrazii Anna e chei che le àn judade par dut chel che a àn fat in chescj agns.
Befanis furlanis7 coments Publicât da il crot il mercoledì, gennaio 06, 2010
Inte interpretazion moderne de Befane lis feminis si mandin fra di lôr i auguris vie sms...
No sai cui che e je la autore di chest messaç ma mi somee cussì biel che e valedi la pene di zirâlu a dutis lis befanis che passin par di ca.. :-)
La befana vien di notte.... cence scove e dute crote,
si è stufade la vecjute di sei puare e dute brute.
Biei vistis e scarpis netis, di silicon lavris e tetis,
e mande ducj a fasi un zîr e cun l'aereo e va in Brasîl.
Par ogni Befane come me la vite gnove e comence vuê.
Auguri!


text:
Faune multietniche.4 coments Publicât da il crot il venerdì, febbraio 05, 2010
Al è un gnûf animâl che si cjate pes aghis de basse. Al ven dal sudameriche e al samee un castôr, il so non al è nutrie.
Al è rivât ca di no intai arlevaments pes pelicis. L'afâr nol è lât ben, cualchi animâl al è scjampât, altris a son stâts molâts cuant che a an sierât i arlevaments. Fat al è che, cence nemîs naturâi, la bestie si è cjatade benon e e je deventade masse numerose.
Il probleme al è che e à il vizi di fâ busatis, robis che un farc si sumie. A lis fâs tai arzins dai flums e dai canâi, disfant su dut.
Ce fâ?
Al è cui che al propon il lôr stermini e cui che al dîs che no van tocjâts...
Si à la tipiche reazion taliane ai problemis globâi; nissun si interesse par timp e cuant che la cuestion e sclope si compuartisi in maniere isteriche.
Mitologjie falade1 coments Publicât da il crot il giovedì, marzo 19, 2009
Cu la disocupazion che e sta cressint a cressarano ancje lis tensions cuintri i imigrâts?
O volti la riflession in une altre maniere: isal il nestri un paîs razist?
Ai talians i plâs pensâ di no, anzit e je dute une mitologjie daûr che e propagande la idee dal talian "brave int", bon di cûr cun ducj ancje cuant che il câs o la storie lu met in situazions dificilis.
Il talian al sarès stât bon in vuere, bon intes coloniis, bon cui ebreus e sot sot al varès simpri boicotât lis leçs raziâls e i ordins no juscj dai siei sorestants.
Cheste biele mitologjie si je vuastade cul probleme dai imigrâts. Chel fenomen gnûf dai ultins cuindis-vinç agns dulà che la presumude bontât e varès vût di vignî fûr.
Cussì nol è stât e anzit in tancj a àn tacât e a continuin a meti su fûc cuintri i forescj.
La problematiche e va di sigûr frontade ma tantis des robis che vegnin fatis o proponudis mi fasin dome che vignî i sgrisui.
Cuant che al capite cualchi biel sassinament la prime notizie che e ven fûr e je che a son stâts dai stranîrs, probabilmentri sclâfs, rumens o nordafricans. Magari dopo si scuvierç che e je stade la fie cul morôs o che a son stâts i vicins di cjase.
Masse voltis o fâs fature a pensâ che cheste e je la nazion dulà che o vîf.
Cun tante int che continue a semenâ aiar o ai voie di viodi ce che si seselarà.
Neri inte fumate2 coments Publicât da il crot il venerdì, febbraio 01, 2008
Vuê, intune fumate di chês, al è rivât a cjase mê un vendidôr ambulant. Un neri. Un dai tancj che a vegnin cu la lôr borse grande cirint di venditi cualchi stupidade, ce façolets di cjarte ce un deodorant pe machine o sajo jo ce altri.
Si sa ben che un che al fâs un mistîr cussì al lavore in neri e scuasit di sigûr al è un clandestin.
Chel di vuê al fevelave par furlan, e no dome al saveve dîti un mandi o cualchi peraule par rufianâti ma si viodeve lu capive e lu fevelave propite ben. Di cualchi bande lu varà ben imparât e si à di dîsi che puescj di lavôr a 'nd saressin ma nie permès di permanence par lui, e je la leç...


text:
Il guvier de Comunitât Autonome Basche al
à fat bon il test dal bant pe assegnazion di 34 frecuencis pe radiofonie. Si
trate di dutis lis licencis disponibilis inte comunitât daûr dal ultin plan
statâl di assegnazion des frecuencis radiofonichis. Di chestis 34 licencis, 11
a son risiervadis pes radios che a trasmetin dome in lenghe basche. Si trate di
trê frecuencis pe aree di Gasteiz / Vitoria, di dôs par chê di Bilbo / Bilbao,
di altris dôs par Donostia / S. Sebastián, e di une parom par Durango, Getxo,
Beasain e Legazpi. Tal câs di emitentis che a àn une programazion soredut
musicâl, a àn di garantî che almancul un cuart dai tocs musicâi che a van in
onde a sedin cjantâts par basc.
Font: Observatorio da
lingua galega, 28/02/12


text:
Chinese Adoption Bookmarks
Pagjine principāl - Vichipedie
Pagjine principāl - VichipediePagjine principāl
De Vichipedie, la enciclopedie libare dute in marilenghe.
Va a: navigazion, ricercje
La enciclopedie libare - Vuź al č Lunis, ai 12 di Mai 2008, e cumņ a son lis 19:37 UTC
Benvignūt inte Vichipedie furlane, la prime enciclopedie dute in marilenghe!
La Vichipedie e je un progjet par meti dongje une enciclopedie libare e multilengāl, che ducj a puedin contribuī a miorā.
O vin scomenēāt ai 25 di Zenār dal 2005, e fin cumņ tu puedis cjatā 2 564 articui in chest progjet par furlan.
Par scomenēā
Pagjine di benvignūt - Ortografie - Liste dai articui che dutis lis vichipedīs a varessin di vź
Friūl
Friūl - Lenghe furlane - Culture furlane - Paīs e Toponims dal Friūl - 3 di Avrīl - Statūt regjonāl - Europe - Udin - Gurize - Pordenon - Cjargne - Aquilee - Storie dal Friūl - Leterature furlane - Teatri furlan - Cine furlan - Poetis furlans - Scritōrs furlans - Cusine furlane - Personaēs impuartants pal Friūl
Siencis naturāls e matematichis
Astronomie - Biologjie - Botaniche - Chimiche - Ecologjie - Entomologjie - Fisiche - Matematiche - Informatiche - Siencis naturāls - Siencis de tiere - Statistiche
Siencis sociāls
Antropologjie - Archeologjie - Diplomazie - Educazion - Filosofie - Gjeografie - Lenghis e Lenghistiche - Musicologjie - Pedagogjie - Psicologjie - Sociologjie - Storie - Relazions e Organizazions Internazionāls
Politiche, dirit e societāt
Cumierē - Siencis militārs - Dirit - Economie - Famee - Finance - Negozi - Politiche
Art e culture
Art - Arts visuāls - Bal - Cine - Culture - Folclōr - Fotografie - Leterature - Musiche - Sculture - Spetacul - Teatri
Religjon e mitologjie
Religjon - Mitologjie - Teologjie - Islam - Cristianesim - Jainisim - Sikhisim - Budisim - Ateisim - Induisim - Animisim - Ebraisim - Esoterisim - Misticisim - Spiritualitāt
Siencis aplicadis e industrie
Siencis aerospaziāls - Agriculture - Eletricitāt - Eletroniche - Chimiche - Ministrazion - Architeture - Co...


text:
Dut al nas de operazion di polizie puartade indenant lunis ai 30 di Setembar là che a son stâts arestâts disevot ativiscj di Herrira, la organizazion nassude intal Fevrâr dal 2012 cun chê di lavorâ pal rispiet dai dirits dai presonîrs bascs e che, propit par chest fin, e veve ancje inmaneât intal Zenâr dal 2013 la plui grande manifestazion popolâr de storie resinte dal Paîs Basc. I disevot arestâts, cumò liberâts in spiete dal procès, a àn di rispuindi di acusis che a van de esaltazion dal terorisim ae continuitât cun organizazions fûr leç e fintremai di partignince a ETA. Cun cheste operazion la magjistrature spagnole e torne duncje a inviâ la politiche repressive metude in at cuintri di altris organizazions baschis, ma e va a colpî une realtât impegnade pai dirits umans e pe soluzion pacifiche dal conflit e lu fâs intun moment là che ETA e à za dismetût la lote armade. Ancje par chest i arescj a àn jevât un fuart sens di disdegn framieç de societât basche, ancje tra chei che no partegnin ae çampe indipendentiste o ae aree plui sensibile ae cuistion dai presonîrs. Baste pensâ che se il president dal guvier basc Iñigo Urkullu (PNV) al à dite che la operazion e je “un gnûf pidiment” dilunc dal troi pe pâs e pe convivence, il president dal PSE (sezion basche dal partît socialist) Jesús Eguiguren al à acusât lis autoritâts spagnolis di “provocazion” par fâ saltâ il procès di pâs.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
19/10/13
Paîs Basc: miârs di personis in place par Herrira
Dut al nas de operazion di polizie puartade indenant lunis ai 30 di Setembar là che a son stâts arestâts disevot ativiscj di Herrira, la organizazion nassude intal Fevrâr dal 2012 cun chê di lavorâ pal rispiet dai dirits dai presonîrs bascs e che, propit par chest fin, e veve ancje inmaneât intal Zenâr dal 2013 la plui grande manifestazion popolâr de storie resinte dal Paîs Basc. I disevot arestâts, cumò liberâts in spiete dal procès, a àn di rispuindi di acusis che a van de esaltazion dal terorisim ae continuitât cun organizazions fûr leç e fintremai di partignince a ETA. Cun cheste operazion la magjistrature spagnole e torne duncje a inviâ la politiche repressive metude in at cuintri di altris organizazions baschis, ma e va a colpî une realtât impegnade pai dirits umans e pe soluzion pacifiche dal conflit e lu fâs intun moment là che ETA e à za dismetût la lote armade. Ancje par chest i arescj a àn jevât un fuart sens di disdegn framieç de societât basche, ancje tra chei che no partegnin ae çampe indipendentiste o ae aree plui sensibile ae cuistion dai presonîrs. Baste pensâ che se il president dal guvier basc Iñigo Urkullu (PNV) al à dite che la operazion e je “un gnûf pidiment” dilunc dal troi pe pâs e pe convivence, il president dal PSE (sezion basche dal partît socialist) Jesús Eguiguren al à acusât lis autoritâts spagnolis di “provocazion” par fâ saltâ il procès di pâs.


text:
A
di une part dai citadins de Catalogne Nord, o sei chê cjapade dentri
intal stât francês, propit no i poche la decision dal Consei
regjonâl di proponi “Ocitanie pirenaiche mediteranie” tant che
non pe gnove regjon nassude de union jenfri Lenghedoc – Roussillon
e Misdì – Pireneus. Il non di “Ocitanie” al è chel plui votât
dai citadins de gnove regjon, intant che la adietivazion “pirenaiche
mediteranie” e je stade zontade in Consei regjonâl. La ultime
peraule dut câs i spiete al Consei di Stât che dentri dal prin di
Otubar al à di decidi se fâ bogns o no i nons sielzûts a nivel
locâl. Inte Catalogne Nord però miârs di citadins a àn sotscrit
un apel par che il non definitîf al vegni cambiât in Ocitanie –
Paîs Catalan. Une propueste che e ven cjapade sù ancje di diviers
aministradôrs locâi, a tacâ dal sindic di Soler e senatôr
republican François Calvet, che al à fat zontâ sui cartei cul non
dal comun la definizion di “Paîs Catalan”. Un at rivendicatîf
che al vûl sburtâ il Consei di Stât a tignî cont inte sô
decision ancje di cheste componente teritoriâl.
Font:
VilaWeb,
11/07/16


text:
I ultins
dâts su lis preiscrizions intes scuelis de Comunitât Autonome
Basche a mostrin che a van dilunc a cressi lis fameis che a sielzin
pai lôr fîs il model di insegnament in lenghe basche. I sistemis
scolastics principâi de CAB a son trê, ven a dî il Model A che al
è dut par spagnûl, gjavadis lis oris di lenghe e leterature basche
che a vegnin fatis par euskara, il Model B che al à un implant
bilengâl e al previôt che un pocjis di materiis a sedin insegnadis
par spagnûl e un pocjis par basc, e il Model D che invezit al ven
fat dut par euskara, gjavadis lis oris di lenghe e leterature
castiliane che a son fatis par spagnûl. Dilunc vie dai agns, chest
ultin model al è lât indenant a cressi simpri di plui e cumò, daûr
di chescj ultins dâts, al ven sielzût di cuasi il 78% des fameis.
Il Model B, o sei chel bilengâl, al à pierdût une vore di teren e
aromai a sielzilu al è a pene il 19% dai gjenitôrs. Il Model A, ven
a dî chel cul spagnûl tant che lenghe principâl, al è colât jù
a di une presince cuasi simboliche; cun di fat, daûr des ultimis
preiscrizions, a optâ par chest model di insegnament al è stât
dome il 3% des fameis.
Font:
El Correo, 19/02/13


text:
Al sucêt che lant ator pe telarine a s'incuintre ancje int interessant:-) Achi dongje, une composizion di Elio Copetti
ch'a podarès sei in relazion cun le telarine web ma che lui al a intitolât: Losing your face.E che cualchidun al a comentât disint:That's right. I lost my face and even my temper to try to find a key to enter, a way to stay, a day to understand and a night to think about:-) Ce ch'al é interessant al é cê che un artist al puès suscitâ in tun âltri. Si sà che i artiscj a son come spiêlis indulà che dut ce ch'al va dentri une dí, un indoman al orne fûr a so maniêre siervît in tun plat, incuadrât o no, e che in front di lui, artist o no a tu disarâs ancje tu, cual ch'a sêti le to istruzion, ch'al cji plâs... o no secont dal to gust.Forsit une dí un psicologo al podarès cjapâ chest disegn par doprâlu in tes sôs analisis e dînus i segrets dal cjâf dal autôr come dal comentatôr par viodi cui di lôr ai puedarès spiegâ ce che nancje lui nol a capît:-) Ars longa vita brevisP
resto, via da Elio Copetti a vedere cosa succede di nuovo. Saró assente per via di lavoro.


text:
brâf furlan
Dalla periferia del niente di un Friuli invisibile, ma concreto, angoli di umile resistenza quotidiana...
venerdì 20 gennaio 2012
Monte su, bocon di mone!
E chê dal comandant De Falco e je la menade che nus restarà iniment di cheste brute storie.
E chel biel bocon di mone, ce disevial?
O soi ca, o stoi daûr a meti ordin, ma scusait ce che saressie cheste biscagine??
O soi plen di frêt, al è scûr e no si viôt un biel nuie! O sint l'umit fintremai dentri dai vues.
L'om, chel altri, al à tegnût dûr al à fate la sô biele e grande figure cuintri il prin che al scjampave e nol olsave dîlu.
Che nol veve rivât a contâ in trops che a jerin restâts su la nâf e che cun chei altris soi uficiâi al jere za tal sigûr. Che tai nastris che o vin sintût al samee un frut cridât di so pari parcè che le à cumbinade gruesse, la marachele.
La leç e larà indenant, e fasarà il so cors, ma par omenuts cussì piçui, tancj di nô a àn bielzà pronte une opinion: che si vergogni!
sabato 7 gennaio 2012
Per Pierluigi
venerdì 16 dicembre 2011
Gnove stagjon
Mandi, e bon finiment!


text:
Miârs di
personis si son dadis dongje domenie ai 20 di Otubar a Tutera /
Tudela pe edizion 2013 di Nafarroa Oinez, la fieste popolâr che ogni
an e ven inmaneade par tirâ sù fonts pes scuelis baschis de Navare.
L’obietîf di chest an al jere chel di judâ la ikastola Argia di
Erribera / Ribera là che a studiin 220 students e a lavorin 22
professôrs, in plui dal personâl aministratîf e di gjestion dai
diviers servizis leâts ae scuele. La ikastola, fondade ancjemò
intal 1984, e je chê logade plui a Sud, intune aree là che la
lenghe basche no gjolt di nissune tutele. I bêçs racuelts a
coventaran par fâ sù une palestre e par judâ lis fameis a cuvierzi
i coscj pe mense e pal traspuart. Ae manifestazion a àn partecipât
ancje cetancj rapresentants politics e dai coletîfs sociâi rivâts
di dut il Paîs Basc.
Font:
Naiz:, 20/10/13


text:
Ai
21 di Zenâr il Parlament catalan al à fate buine la leç sul statût
speciâl de Val di Aran che e ricognòs la identitât nazionâl
ocitane di cheste valade pirenaiche, i siei dirits storics e ancje
chel di decidi in plene libertât dal so avignî. Cun di plui si
previôt ancje une riforme dal sisteme di finanziament di concuardâ
dentri di trê agns. La leç e ricognòs la varietât ocitane aranese
tant che prime lenghe de valade, ma ancje ducj i simbui de sô
identitât specifiche. Il test al è stât votât di ducj i partîts
fûr che dai Ciutadans e, par cualchi articul, dal PP. Il vôt
contrari dai doi partîts de diestre spagnoliste al diven dal
ricognossiment dal dirit ae autodeterminazion dai aranês. Une vore
diferente la reazion des autoritâts aranesis che a àn laudât i
partîts catalans pari vê fat lôr ad in plen il dirit ae
autodeterminazion cul ricognossilu cui fats e no dome cu lis peraulis
ancje a chei altris. Ca di sîs mês a saran i aranês a decidi se a
vuelin che la leç e jentri in vore, pûr che intal framieç il
tribunâl costituzionâl spagnûl al decidi se le leç catalane su
lis consultazions e je valide o pûr no.
Font:
VilaWeb,
22/01/15


text:
Il
Parlament catalan, cui vôts a pro di ducj i partîts fale chei de
diestre spagnoliste (PP e Ciutadans), al à fate buine une mozion che
e impegne lis istituzions dal principât a rispietâ la specificitât
nazionâl de Val di Aran, a dâi prioritât al ocitan aranês tant
che lenghe veicolâr intal sisteme educatîf e aministratîf de
valade, e a valorizâ chest teritori tant che aree strategjiche di
cooperazion tra i Paîs Catalans e la Ocitanie. Il guvier catalan
invezit al va indenant a infuartî i siei leams cu lis organizazions
ocitanis ativis intal stât francês. Ai 21 di Fevrâr, di fat,
l’assessorât pe culture de Generalitat al à sotscrit un acuardi
di colaborazion cu la organizazion Convergencia Occitana che e met
adun disinis di associazions impegnadis pe promozion de lenghe e de
culture ocitane inte citât di Tolose e inte regjon de Lenghedoc.
L’acuardi al à chê di sburtâ l’ocitan intune cu lis
manifestazions e lis produzions culturâls là che si dopre cheste
lenghe.
Font:
Generalitat de Catalunya, 26/02/14; La Vanguardia, 27/02/14;
Jornalet, 28/02/14


text:
Inte
suaze des manifestazions che a àn fat dal paîs di Obinitsa la
capitâl 2015 des comunitâts ugrofinichis, il president de Estonie,
Toomas Hendrik Ilves, al à fat il pont su la situazion che chestis
popolazions a vivin ator de Europe. Trê des lenghis di cheste famee
– ongjarês, finlandês e eston – a son uficiâls dentri de Union
Europeane; lis comunitâts sami a gjoldin di tutele e di une
rapresentance uficiâl in Finlande, Norvegje e Svezie; in Letonie
invezit la lenghe livone, rivade sul pont de estinzion, e je cumò al
centri di iniziativis par rianimâle. Par Ilves, inte Federazion
Russe si à invezit dute une altre ande. Lis comunitâts plui
gruessis, chês cun passe mieç milion di personis tant che udmurts,
morvins e mari, a vivin sot de pression de assimilazion, intant che
chês plui piçulis a son a risi di disparizion. Il riferiment dal
president de Estonie al è massime ae situazion dai vods che i lôr
paîs a vegnin drazâts des autoritâts russis par permeti la
costruzion di un gnûf puart sul golf di Finlande.
Font:
Estonian
World Review,
08/01/15


text:
Ai
10 di Mai une delegazion dal gnûf guvier nazionalitari cors si è
cjatade a Parîs cui ministris francês pe educazion e pe culture.
L’incuintri, che al veve al centri lis politichis pe lenghe corse,
nol à però lassâts par nuie contents i rapresentants de isule che
si batin par rivâ a di un statût di couficialitât pal cors. I doi
ministris francês, di fat, a àn dome confermât impegns che si
vevin za cjapâts e che a rivuardin dome la educazion. Trê i
intervents prometûts, ven a dî: meti sù un grup di vincj
professioniscj cu la incarghe di formâ i professôrs des primariis e
svilupâ cussì l’insegnament bilengâl; abilitâ professôrs des
secondariis par che a insegnin par cors altris materiis curicolârs;
e promovi la culture corse intal sisteme educatîf. Pont, chest
ultin, che al reste però disleât di azions concretis. Simpri in
teme di istruzion, la delegazion corse e domandave la sperimentazion
dal sisteme a imersion intes scuelis de infanzie, là che al covente
sveltî i timps par meti in vore il bilinguisim dal moment che in dì
di vuê a pene il 30% dai istitûts al opere cun chest model.
Font:
Corse Net Infos,
10/05/16


text:
Vojvodine: il guvier regjonâl al lavore par incressi la autonomie
I partîts che a guviernin la Vojvodine daspò des elezions regjonâls dal Mai stât a son daûr a meti jù un Statût gnûf che al dedi plui autonomie a chest teritori che al fâs part dal stât serp. L’obietîf al è chel di recuperâ almancul une part dal nivel di autoguvier che la regjon e veve pierdût, intune cul Cossovo, intal 1990 sot dal guvier di Slobodan Milosevic. Tal 2002 il Parlament serp al veve tornât ae Vojvodine un friç di autonomie, ma cetante di mancul di chê che la regjon e gjoldeve ai timps di Tito. A sburtâ pe riforme a son il Partît Democratic dal prin ministri serp Boris Tadic, i autonomiscj de Leghe dai Socialdemocratics de Vojvodine, la Coalizion Ongjarese, il Partît Socialist de Serbie e i liberâi dal G17. Il president dal guvier regjonâl, Bojan Pajtic, i à tignût a sigurâ che il Statût che si è daûr a scrivi nol rapresente une menace pe integritât teritoriâl serbe. No le pense cussì il Partît Radicâl Serp che al è contrari ae riforme e che al dîs che cun chest Statût la Vojvodine si invie pe stesse strade che e à puartât, intal 2006, ae indipendence dal Montenegro. Inte regjon e vîf une gruesse comunitât ongjarese che e rapresente il 14,5% de popolazion totâl, dongje di minorancis slovachis, cravuatis, rom e rutenis.
Font: Món Divers, 31/08/08


text:
Paîs Catalans: prin istitût secondari par catalan tal Rosselló
Ai 30 di Avost si à screât, a El Soler / Le Soler, inte Catalogne Nord il prin istitût secondari cul catalan tant che lenghe di insegnament. La struture, che e je stade dedicade a Pompeu Fabra, e je stade fate sù massime in graciis dai cuasi 3 milions di euros dâts dal guvier catalan (Generalitat de Catalunya) ae associazion “Amics de La Bressola”, che e gjestìs lis scuelis privadis par catalan intal stât francês. Al è za dal 2003 che inte Catalogne Nord a son in vore classis superiôrs par catalan, ma fin cumò a jerin logadis in struturis provisoriis.
Font: Món Divers, 31/08/08


text:
Ai 25 di Novembar Osian Jones al è stât condanât a di un mês di preson par vie de sô partecipazion ae campagne par che ancje i servizis dai grancj grups comerciâi a sedin ufierts ancje par galês. La campagne, inmaneade de Cymdeithas yr Iaith Gymraeg, e previodeve pichets denant des filiâls dai grups che a mostravin compuartaments discriminatoris pe lenghe galese, ma ancje di picjâ manifescj e di fâs scritis su lis lôr vetrinis. Propit cheste sorte di campagnis, intai agns stâts, e veve contribuît a svilupâ politichis linguistichis simpri plui fuartis a pro dal galês.
Font: Cymdeithas, 25/11/09


text:
La cort costituzionâl turche e à decidût di meti fûr leç il Partît de Societât Democratiche (DTP, Demokratik Toplum Partisi), il moviment di riferiment de comunitât curde che e vîf intal stât turc. La decision – al à spiegât il president dal tribunâl, Hasim Kilic – e je stade cjapade parcè che il DTP al sarès deventât “un pont di riferiment pes ativitâts cuintri de integritât dal paîs” par vie dai siei leams cul PKK (il Partît dai Lavoradôrs dal Kurdistan, che za di agns al è fûr leç).
Il DTP, che intes ultimis elezions al veve otignût doi milions e mieç di vôts, al conte 21 rapresentants intal Parlament turc e, intant des elezions aministrativis dai 29 di Març, al à vinçût in cuasi un centenâr di comuns de regjon curde.
La sentence e previôt ancje che 37 dai dirigjents dal Partît de Societât Democratiche, a tacâ dal so president Ahmet Türk, no podaran davuelzi nissune ativitât politiche pai prossims cinc agns. Il tribunâl costituzionâl al à ancje ordenât il secuestri di ducj i conts bancjaris dal moviment.
I deputâts dal DTP a àn decidût di bandonâ il Parlament turc dal moment che, denant di cheste sentence, nol à plui nissun valôr restâ alì. Cun di plui, ta cheste maniere, a varessin di davuelzisi gnovis elezions intes circoscrizions là che a jerin stâts elets.
Nol è tant che il DTP al veve fat indenant une propueste par risolvi in maniere pacifiche il conflit che di agns al met cuintri Turchie e Kurdistan. Une propueste che e previodeve une autogjestion de aree curde, ma cence rivâ ae indipendence. “Il nestri obietîf al è risolvi il conflit – al à dite il president dal DTP – e par trop che nus impedissin di fâ politiche o larìn dilunc cu la nestre lote democratiche”. In mert ai rapuarts cul PKK, i rapresentants curdis a àn spiegât che il PKK nol rapresente la cause dal conflit, ma une sô consecuence e che no si pues lassâlu fûr dal procès pe soluzion democratiche dal conflit.
Prime dal DTP, la cort costituzionâl turche e veve za metût fûr leç altris cuatri partîts curdis (HEP, DEP, OZDEP, e HADEP), intant che un altri al veve sielzût di disfâsi par vie dai proviodiments judiziaris metûts in at cuintri di lui.
Denant de decision dal tribunâl costituzionâl turc, la presidence svedese de Union Europeane e à pandût la sô preocupazion pal episodi e e à fat savê che e intint stâi daûr ae situazion de Turchie. Intant intes citâts dal Kurdistan a son sclopâts scuintris tra manifestants e polizie. I moments di tension plui alte si ju à vûts a Hakkari, Van e Diyarbakir.
Ancje dai rapresentants de diaspore curde intal stât talian si à jevât l’apel ae opinion publiche europeane “par che no lassi di bessôl il popul dal Kurdistan e par che e fasi sintî la sô vôs par sburtâ la Turchie a rispietâ lis minorancis”.
Font: UIKI, 11/12/09; Gara, 12/12/09; Reuters 12/12/09


text:
martedì 24 febbraio 2009
Un vin chel combât le fan dal mond..
L'è il prin vin inserît tal program Iimsan, associazion leade all'ONU che par combati le fan dal mond, par finanzià le ricerche e le produzion da Alghe Spiruline, un dai plui potens integrators alimentars, plene di vitaminis, proteinis e minerai par combati le malnutrizion specie dai frus. Il vin l'è Grave Doc Celebrate Life Merlot, prodôt da aziende Fantinel di Taurian di Spilimberc.Par ogni butilie comprade, 1 $ sarà spindût da Fantinel in chest progjet.
Vin a dut past adât soredût a ciars e brasâs.Le presentazion uficiâl je stade tal Palac di Veri dall'ONU: une biel onôr par un vin furlan!
Pubblicato da spirt di vin a 22:24
Etichette: cronache, vin furlan
Nessun commento:
Iscriviti a: Commenti sul post (Atom)


text:
Forsit i gnûfs Contecurtârs no lu savaran, ma su Contecurte, ogni tant, o vin gust di lassâ une ispirazion pes Contis. Cun la ricorince dal 2014 us lassin cheste, in gracie al contribût di Carli Pup.
Ai 28 di Lui dal 1914, dopo dal
sassinament dal arciduche Francesc Ferdinant, l’imperi di Austrie e Ongjarie al
declarà vuere ae Serbie. Tal zîr di une setemane il conflit al veve za cjapât
dentri dutis lis potencis europeanis: Russie, Gjermanie, France e Ream Unît. Si
inviave cussì chê che e je stade batiade Prime Vuere Mondiâl e che si sierarà
cuatri agns plui tart lassantsi daûr milions di muarts e butant za lis semencis
pal secont conflit mondiâl.
Ator pe Italie si le clame la
Vuere dal ’15-’18, ma pal Friûl il conflit al scomence za l’an prime. Za tal
’14, di fat, a partissin pal front uns 30 mil furlans che, cu la divise
imperiâl, a van a combati soredut in Galizie. Un pôcs di lôr, presonîrs dai
rus, si cjataran ancje tal mieç de rivoluzion di Otubar. Chei altris furlans,
chei cu la monture taliane, a laran in vuere un an plui tart.
Il conflit però no si contente
dai furlans clamâts a combati, ma al glot dentri dut il Friûl tant che linie
dal front o tant che retrovie. Il Friûl al paie un presit ancjemò plui alt come
tiere ocupade: il Friûl orientâl dai talians tra il ’15 e il ’17, il rest dal
Friûl dai imperiâi tra il ’17 e il ’18. Tal prin câs i furlans che a vevin di
jessi ‘liberâts dal jôf forest’ a son tratâts come nemîs, cun centenârs di
civîi internâts (dome tal distret di Çarvignan si ‘nt conte plui di 350) o cun
episodis di brutalitât di stamp coloniâl come a Vilès, là che a vegnin copâts 6
civîi e altris 150 a son depuartâts. Tal secont câs si cjatìn fintremai denant
di une crevadure dramatiche tra i furlans, cun chei che a cjapin la strade de
profugance (si fevele di passe 100 mil di lôr) e chei che a restin tal Friûl
ocupât e che a saran po cjalâts cun suspiet dopo dal ’18 cuasi che a fossin dai
traditôrs.
A cent agns dal sclop di chê vuere, fûr di ogni retoriche e di ogni
celebrazion, a ‘nd è storiis pardabon di ogni sorte che si puedin contâ, che a
coventin contadis. Ancje chi su Contecurte.
Finide la vuere il Friûl al à di
fâ i conts cuntune sdrume di muarts, mutilâts e ferîts no dome framieç dai
soldâts, ma ancje tra i civîi. La sô economie e je fiscade: plui dal 80% dal
patrimoni industriâl al è sdrumât intune cun tante part des infrastruturis, il
90% dal besteam al è stât copât o robât, lis ricueltis a son ruvinadis o
puartadis vie (ma i parons a pretindin distès che si pain i fits). La sconfite
dai imperis centrâi e siere ancje la strade de emigrazion stagjonâl sù pes
Gjermaniis. Intal Friûl orientâl, anetût dopo cinc secui di partignince ae
cjase dai Asburcs, la aministrazion e je lassade intes mans des autoritâts
militârs. Al è ta cheste suaze che si jevin lis primis vôs che a fevelin di
autodeterminazion e che, soredut, si dan adun lavoradôrs e disocupâts cun
mobilitazions, protestis e siopars che a fasin pensâ che la rivoluzion e sedi
pronte par sclopâ. Ur rispuindaran prime lis fusiladis dal esercit e dopo lis
spedizions des scuadratis neris.
Ispirazion metude adun di Carli Pup
Intes fotografîs, Rivignan, Madrîs e un puint provisori sul Tiliment


text:
– Sù siorut, che a mi disi svelt, che o vin lavôr.
– Eh, no sai propit cemût començâ, siôr Caporâl… – al tacà il vecjut, strissinant lis peraulis, e cu la vôs plui ruspiose di une scraçule.
– Intant no soi Caporâl, – lu corezè il carabinîr, cun gracie – e ce disial di començâ dal imprin?
Il vecjut, dut tirât dentri tal capot, al si sentà su la cjadree e al poià il cjapelat sui zenoi.
– Lui aial presint chê gleseute, tal mieç dai cjamps, dongje Basandiele?
– Ma… sì… plui o mancul. – i rispuindè chel altri, balonant.
– Ben po, jo o passi simpri par li, cuant che e je fumate. Saial, cu la mê cinccent al è miôr no riscjâ incidents.
– Al fâs ben, al fâs ben… ma che mi disi, par plasê, isal sucedût alc? Aial viodût cualchi forest pôc di sest?
– Ben po siôr Brigadîr, forest, no sai, ma cun chê che mi à petade, al è di sigûr un disgraciât!
– Che a mi conti alore, sù. E che al viodi, che no soi nancje Brigadîr – i disè chel altri, començant a cjapâlu in serietât.
– Alore, – al tacà il vecjut, metintsi a scatarâ subit daûr intal fasolet e ficjantlu sù pe manie – mi soi fermât denant di chest tabernacul, par dî une avemarie e o ai sintût une vôs che a mi clamave.
Il carabinîr al messedave cjartis. Il vecjut al jere simpatic, ma i pareve ancje un pôc fûr cu la cassele.
– Si che – al le indenant chel, scjassant un dêt – o ai viodût saltâ fûr di une criture jenfri doi modons un omenut, picinin tant che une bilite, brut, plen di grumbulis su la muse, e cun dôs orelis lungjis tant che un gneur! Mandi! mi à dit dut content. E jo ce vevio di fâ, siôr Maressial, lu ai saludât!
– E dopo? – i domandà il carabinîr, aromai convint di vê a ce fâ cuntun mat.
– E dopo i ai domandât cui che al jere, no? E saial ce che a mi à rispuindût? Un spirfolet! mi à dit! E jo i ai fat, di po spirfolet, ma ce fâstu achì? Va vie in Cjargne a fâ di code ai cjargnei?” E lui saial ce che a mi à dit, siôr Colonel?
– Ce al aial dit? – i fasè il carabinîr, menant il cjâf.
– Mi à dit, intant, ti ai fate sparî la machine a ti, e pai cjargnei pensarai! E difati mi soi zirât e la mê cinccentute blancje a no si le viodeve plui!
– Ah! – al fasè chel altri, mostrant un tichinin di interès – E cemût isal vignût fin chi? – i domandà – A pît? O si isal fat compagnâ?
– Ben po no! O soi vignût cu la cinccent ve?! – i rispuindè il vecjut, maraveât.
– Ma no je vevie robade il spirfolet! – i fasè l’om de Benemerita, un pôc secjât.
– No robade! Fate sparî! No si le viôt plui.
– Une machine invisibile?
– Ben po, invisibile no dal dut, par ce che jo le viôt, se no cemût fasaressio a montâ parsore?!
– Ah… che mi scusi – i disè di gnûf chel altri, scjafoiantsi par tignî dûr di ridi – E alore ce vino di fâ? Une biele denuncie cuintri il spirfolet par “Cancellazione di Veicolo”?
– Benon! Cussì va ben! Al covente il non, vere?
– Eh sì, che a mi disi. Lui al è il siôr…
– Bepo!
Il carabinîr al scrivè su un A4 ‘bepo’ e po, cun creance, i disè al vecjut di lâ in dilunc. Pene che al fo fûr dal Comant, il zovenot nol podè parâsi di ridi.
Al ridè un pôc mancul, però, cuant che pal barcon, al viodè il vecjut slontanâsi sentât par aiar, a mieç metri di tiere, che al pareve vuidâ une machine trasparente.
O varai viodût mâl, al pensà cun mieze ridade ancjemò tai dincj, ma ancje che mieze e murì, cuant che voltantsi, al viodè che la sô Golf, gnove di pache, e jere sparide.
di Raffaele Serafini
Conte n. 8